|  |
| --- |
| PRITARTA |
| Klaipėdos miesto savivaldybės |
| tarybos 2014 m. kovo 27 d. sprendimu Nr. T2-77 1 priedas |

**KLAIPĖDOS MIESTO SAVIVALDYBĖS ADMINISTRACIJOS DIREKTORIAUS IR KLAIPĖDOS MIESTO SAVIVALDYBĖS ADMINISTRACIJOS 2013 METŲ VEIKLOS ATASKAITA**

Gerbiami savivaldybės tarybos nariai,

Vienas esminių mano, kaip Savivaldybės administracijos direktorės, siekių ir toliau išlieka organizuoti savivaldybės, jos įmonių ir įstaigų veiklą sklandžiai, skaidriai ir efektyviai, patogiai gyventojui ir verslo atstovui. Sistemingas administracijos pastangas organizuoti veiklą remiantis šiais principais pabrėžia ir vietos savivaldos tyrimai Lietuvoje. Kaip vieną iš įvertinimų norėčiau pažymėti Lietuvos laisvosios rinkos instituto kasmet skelbiamą Lietuvos savivaldybių indeksą. Šiame tyrime pirmąją vietą Klaipėdos miesto savivaldybė išlaiko trečius metus iš eilės, o tokį įvertinimą užtikrina gera situacija beveik visose vertintose srityse. Aukščiausias įvertinimas skirtas savivaldybės valdymo srityje – 81,2 balo, ypač išskiriant administraciją (net 97,1 balo). Gerą įvertinimą administracijai lemia efektyvus darbuotojų skaičius, nedidelis savivaldybės gaunamų skundų kiekis, veikiantis vieno langelio principas.

Džiaugiuosi, kad pavyko įgyvendinti vieną iš svarbiausių pernai užsibrėžtų tikslų – parengtas ir savivaldybės tarybos patvirtintas esminis strateginis miesto raidos dokumentas – Klaipėdos miesto savivaldybės 2013–2020 metų strateginis plėtros planas. 2012 m., pritarus savivaldybės tarybos kolegijai, mano įsakymu buvo patvirtinti Savivaldybės biudžeto pajamų optimizavimo bei Savivaldybės biudžeto pajamų didinimo planai, kuriuos Savivaldybės administracija nuosekliai įgyvendina. Reikia pasakyti, kad įgyvendinant aukščiau paminėtus planus, susiduriama su sunkumais – atskirų politikų ir visuomenės pasipriešinimu biudžetinio sektoriaus ir savivaldybės kontroliuojamų įmonių veiklos optimizavimui; įstatymų ir kitų teisės aktų trūkumais, kai savivaldybėms yra suteikti per maži įgaliojimai veikti tam tikrose srityse arba, atvirkščiai – nustatyta didelė atsakomybė, tačiau funkcijoms įgyvendinti skiriama labai mažai lėšų. Šioje srityje taip pat vykdyti svarbūs projektai pereinant prie planavimo procedūrų kompiuterizavimo Savivaldybės administracijoje.

Noriu atkreipti dėmesį į gana gerus savivaldybės finansinius rezultatus – savivaldybės biudžetas vykdytas pagal planą – 2013 m. į savivaldybės biudžetą surinkta 648,9 tūkst. Lt daugiau, nei patvirtintas pajamų planas. Biudžetas vykdytas 100,2 %.

Savivaldybės administracijos įgyvendinamų veiklų ir darbų apimtis 2013 m. išliko didžiulė: įstatymu numatyta užtikrinti beveik 80 valstybės deleguotų ir savarankiškų funkcijų, savivaldybė vykdė 33 investicinius projektus, nemažai neinvesticinių ES finansuojamų projektų, atlikti paruošiamieji darbai ir rengiamos paraiškos įvairioms institucijoms dėl finansavimo skyrimo naujiems projektams. Kalbant apie svarbiausius miesto projektus, norėčiau paminėti užbaigtus vykdyti ir tęstinius projektus – Lėbartų kapinių plėtrą, J. Janonio ir Joniškės gatvių rekonstrukciją, Smeltės kvartalo gatvių asfaltavimą, Minijos g. rekonstrukciją, Mažosios Lietuvos istorijos muziejaus saugyklų statybą, mokyklų pastatų energetinių charakteristikų gerinimo projektus ir kt.

2013 metais buvo intensyviai rengiamasi 2014–2020 metų ES finansinės paramos laikotarpiui – po daugybės pasitarimų, konsultacijų ir skaičiavimų parengta tikslinės teritorijos koncepcija: Klaipėdos miesto savivaldybės taryba 2013 m. rugpjūčio 29 d. sprendimu Nr. T2-209 pritarė dalyvavimui rengiant ir įgyvendinant 2014–2020 metų integruotą teritorijos vystymo programą Klaipėdos mieste bei nustatė apie 510 ha teritorijos tarp Taikos pr., Sausio 15-osios g., Pilies g., Šiaurinio rago, Naujojo Sodo g., Vytauto g., Liepų g., Mokyklos g., Šilutės pl., Baltijos pr., Taikos pr., Naikupės g., Minijos g., Dubysos g., Taikos pr. ribas. Šioje teritorijoje numatyta įgyvendinti integruotą teritorijos vystymo programą. Daug dėmesio buvo skirta plaukimo baseino (50 m) su sveikatingumo centru statybų parengiamiesiems darbams.

Savivaldybė kartu su jos sistemoje veikiančiomis įstaigomis ir įmonėmis yra didžiausia organizacija Klaipėdos mieste: sistemoje veikia 122 biudžetinės įstaigos, kuriose dirba per 8 tūkst. darbuotojų, teikiančių miesto gyventojams viešąsias švietimo, kultūros, socialines, sporto ir kitas paslaugas. Siekiant veiklos efektyvumo, 2013 metais buvo atliktos esminės veiklos pertvarkymo reformos. Pirmiausia norėčiau paminėti biudžetinių įstaigų apskaitos centralizavimą bei sporto paslaugų reformą. Tikimės, kad šių reformų naudą pajus ne tik Savivaldybės administracija, bet ir miesto gyventojai. Yra skaičiuojama, kad buhalterinės apskaitos reforma nuo 2015 metų leis sutaupyti po maždaug 2 mln. Lt per metus, o Biudžetinių įstaigų centralizuotos apskaitos skyriaus įsteigimas užtikrins teisingą, efektyvų, laiku atliekamą bei skaidrų biudžeto lėšų panaudojimą ir apskaitą. Sporto reforma yra skatinama sporto klubų, dirbančių su vaikais, veikla ir siekiama kuo daugiau vaikų pritraukti į kūno kultūrą ir sportą. Pagal sportuojančio mokinio krepšelio metodiką nuo 2014 m. sausio mėn. savivaldybės finansavimą gauna 1148 vaikai – net 700 daugiau negu prieš reformos įgyvendinimą. Siekiant kuo platesnio paslaugų prieinamumo ir skaidrumo nuo 2014 metų sausio 1 dienos pasirengta pereiti prie elektroninės registracijos į ikimokyklines ugdymo įstaigas.

Taip pat savivaldybė yra 17 viešųjų įstaigų (teikiančių asmens sveikatos priežiūros, nemokamos turizmo informacijos, viešojo transporto organizavimo ir kitas paslaugas) dalininkė ir 14 įmonių (daugiausia teikiančių komunalines paslaugas) akcininkė. 2013 m., siekiant tobulinti savivaldybės turto valdymą, atlikta turto valdymo analitinė studija. Studija parodė, kad iš esmės turto valdymas paremtas tinkamais principais, tačiau reikėtų skirti papildomą dėmesį savivaldybės turimoms patalpoms, jų apskaitai ir panaudojimui.

Vertindama mano vadovaujamos Savivaldybės administracija veiklą, noriu išskirti Finansų departamentą bei Ugdymo ir kultūros departamentą, ypač šių departamentų Apskaitos ir Sporto skyrius, kaip tikrai gerai susitvarkiusius su 2013 metais vykdytomis reformomis ir pokyčiais. Mano lūkesčius kiek nuvylė padaliniai, atsakingi už projektų administravimą, – kritiškai vertinu siekį dalyvauti visuose įmanomuose projektuose, tinkamai neįvertinant sukeliamų finansinių įsipareigojimų naštos bei žmonių išteklių poreikio. Todėl sieksiu, kad Investicijų ir ekonomikos departamento veikla butų pertvarkyta aiškiau atskiriant funkcijas. Taip pat Savivaldybės administracijos vykdomi viešieji pirkimai turi būti rengiami ir prižiūrimi itin skrupulingai nuo pat jų inicijavimo. Bus atlikta viešųjų pirkimų analizė ir apsispręsta, kaip konkrečiai paskirstyti atsakomybę visoms viešojo pirkimo procese dalyvaujančioms šalims. Permainas ir pokyčius efektyvumo link laikyčiau vienu iš savo tikslų 2014 metais.

Kviečiu savivaldybės tarybos narius ir Savivaldybės administracijos darbuotojus susitelkti bendram darbui ir kartu puoselėti mūsų miestą – Klaipėdą.

Savivaldybės administracijos direktorė Judita Simonavičiūtė

Toliau pateikiama informacija apie Savivaldybės administracijos padalinių 2013 m. pasiektus rezultatus. Klaipėdos miesto savivaldybės 2013–2015 metų strateginio veiklos plano įgyvendinimo ataskaita pagal įgyvendinamų programų rodiklius pateikiama ataskaitos 2 priede.

**SAVIVALDYBĖS ADMINISTRACIJOS STRUKTŪRA IR ŽMOGIŠKIEJI IŠTEKLIAI**

Klaipėdos miesto savivaldybės tarybos sprendimu 2013 m. liepos mėn. buvo pakeista Savivaldybės administracijos organizacinė struktūra ir nuostatai[[1]](#footnote-1), taip pat buvo priimtas sprendimas dėl didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, pareigybių skaičiaus didinimo[[2]](#footnote-2).

Finansų ir turto departamento sudėtyje nuo 2013 m. spalio 1 d. įsteigtas naujas Biudžetinių įstaigų centralizuotos apskaitos skyrius. Tai atlikta vykdant savivaldybės biudžetinių įstaigų buhalterinės apskaitos optimizavimo planą. Anksčiau biudžetinėse įstaigose buvo 194 buhalterinės apskaitos darbuotojų etatai, centralizavus buhalterinės apskaitos funkciją ir priskyrus ją vykdyti Savivaldybės administracijai, biudžetinių įstaigų apskaitai yra skirta 111,75 etato, iš jų 46 – Savivaldybės administracijoje, 65,75 – biudžetinėse įstaigose. Visiškai įvykdžius minėtą pertvarką, nuo 2015 m. per metus planuojama sutaupyti apie 2 mln. Lt, kurie bus skiriami sritims (švietimui, sportui, kultūrai ir t. t.), kuriose veikia biudžetinės įstaigos, finansuoti.

Miesto ūkio departamente buvo panaikintas Miesto tvarkymo skyriaus Kapinių priežiūros poskyris ir to paties departamento struktūroje nuo 2013 m. spalio 1 d. įsteigtas Kapinių priežiūros skyrius – taip siekta, kad nutolęs, šalia Lėbartų kapinių, Toleikių k., Klaipėdos r. sav., veikiantis skyrius galėtų greičiau priimti sprendimus.

Pakeista Urbanistinės plėtros departamento struktūra – nuo 2014 m. sausio 8 d. įsteigtas naujas Miesto planavimo skyrius, kurio pagrindinės funkcijos – tinkamai atlikti teritorijų planavimo organizavimą, vykdyti Bendrojo plano stebėseną, įtraukti visuomenę į teritorijų planavimo procesus.

Ugdymo ir kultūros departamente nuo 2014 m. sausio 8 d įsteigtas naujas Planavimo ir analizės skyrius. Tai padaryta siekiant geresnio biudžeto ir veiklos planavimo organizavimo bei optimalaus darbo krūvio paskirstymo, į jį perkelti departamente dirbę ekonomistai.

Savivaldybės administracijoje atlikta keleto padalinių pertvarka: nuo 2013 m. sausio 2 d. Vaiko teisių apsaugos skyrius išskirtas iš Socialinių reikalų departamento kaip atskiras savarankiškas skyrius, pavaldus Savivaldybės administracijos direktoriui. Nuo balandžio 3 d. sukurtas Informavimo ir e. paslaugų skyrius, kaip savarankiškas skyrius, pavaldus Savivaldybės administracijos direktoriui, sujungiant Viešųjų ryšių, Informacinių technologijų ir Vieno langelio ir e. paslaugų skyrius. Taip pat įsigaliojo struktūros pakeitimai dėl Viešosios tvarkos skyriaus suskaidymo į poskyrius.

2013 m. gruodžio 31 d. nustatytas didžiausiasis leistinas pareigybių skaičius Savivaldybės administracijoje – 433,5, iš jų 307 – valstybės tarnautojų (užimti etatai – 278) ir 126,5 – darbuotojų, dirbančių pagal darbo sutartį, pareigybės. Nuo 2014 m. sausio 8 d. pareigybių skaičius padidėjo iki 439,5.

Per 2013 metus priimti į darbą Savivaldybės administracijoje 83 darbuotojai: 24 – pakaitiniai valstybės tarnautojai, 28 valstybės tarnautojai, 3 priimti tarnybinio kaitumo būdu, 18 priimta pasirašant darbo sutartis. Priimti į darbą keturi nauji viešųjų įstaigų vadovai (VšĮ ,,Klaipėdos šventės“, VšĮ Klaipėdos universitetinė ligoninė, VšĮ Klaipėdos vaikų ligoninė, VšĮ Klaipėdos sveikatos priežiūros centras).

2013 m. buvo atleisti 73 Savivaldybės administracijos darbuotojai: 40 valstybės tarnautojų (23 pakaitiniai ir 17 nuolatinių darbuotojų), 33 darbuotojai, dirbantys pagal darbo sutartis (iš jų 2 pagal terminuotas darbo sutartis, 24 – darbuotojų prašymais).

Kvalifikacijos kėlimui 2013 m. buvo panaudota 16,6 tūkst. Lt. 7 valstybės tarnautojai išklausė įvadinį valstybės tarnautojų mokymo kursą, 10 darbuotojų laikė egzaminus specializuotiems kvalifikacijos atestatams gauti, 26 valstybės tarnautojai dalyvavo seminaruose turto valdymo, apskaitos tvarkymo, personalo valdymo, viešųjų pirkimų ir kt. klausimais.

2013 m. pradėti keturi tarnybiniai patikrinimai valstybės tarnautojams dėl veiklos patikrinimo ir šeši drausmės pažeidimo tyrimai. Skirtos trys pastabos už darbo drausmės pažeidimus.

**STRATEGINIS PLANAVIMAS**

2013 m. balandžio mėnesį savivaldybės tarybos sprendimu[[3]](#footnote-3) buvo patvirtintas Klaipėdos miesto savivaldybės 2013–2020 metų strateginis plėtros planas – ilgos trukmės strateginio planavimo dokumentas, kuriame išdėstyta Klaipėdos miesto vizija, plėtros prioritetai, strateginiai tikslai ir uždaviniai.

Klaipėdos miesto savivaldybės 2013–2015 metų strateginio veiklos plano įgyvendinimo 2013 m. stebėsenos rezultatai rodo, kad laiku įvykdyta – 69,9 proc., iš dalies įvykdyta – 20,8 proc., neįvykdyta – 9,25 proc. programų priemonių. Pagrindinės vėlavimo įgyvendinti programų priemones priežastys: užsitęsusios Europos Sąjungos projektų paraiškų derinimo bei viešųjų pirkimų procedūros, užtrukusios teritorijų planavimo dokumentų rengimo procedūros.

**VIDAUS AUDITAS**

2013 metais vidaus auditoriai Savivaldybės administracijos struktūriniuose padaliniuose (auditavo 6 padalinius) ir Savivaldybės administracijai pavaldžiose biudžetinėse įstaigose (auditavo 62 įstaigas) atliko 12 vidaus auditų, iš jų: 6 – Savivaldybės administracijos struktūriniuose padaliniuose, 6 – savivaldybės biudžetinėse įstaigose (61 švietimo ir 1 socialinėje). 2013 metais skyrius atliko 2 kompleksinius (audito subjektai 5–53 įstaigos) vidaus auditus, susijusius su: švietimo įstaigų, vykdančių ikimokyklinio ir priešmokyklinio ugdymo programas, vaikų lankomumo, nustatytų mokesčių apskaičiavimo ir surinkimo vertinimu, savivaldybei pavaldžių mokyklų pedagogų kvalifikacijos tobulinimo vertinimu.

Įvertinę audituojamojo subjekto vidaus kontrolę bei galimą rizikos veiksnių įtaką, vidaus auditoriai vidaus audito ataskaitose pateikė rekomendacijas, kaip sustiprinti vidaus kontrolės procedūras, rizikos valdymą. Savivaldybės administracijos direktoriui ir audituotų subjektų vadovams buvo pateiktos 75 rekomendacijos. Atlikus šių rekomendacijų įgyvendinimo kontrolę, vidaus auditoriai surašė pažymas apie vidaus audito ataskaitose pateiktų rekomendacijų įgyvendinimą. Remiantis šių pažymų duomenimis, 2013 m. gruodžio 31 d. rekomendacijų, kurių įvykdymo terminas pasibaigė, įgyvendinimas siekė 99 proc.

Rekomendacijų įgyvendinimo lygis – vienas reikšmingiausių vidaus audito pasiektų rezultatų rodiklių. Siekdami įvertinti vidaus audito poveikį, vidaus auditoriai nuolat stebi ir analizuoja ataskaitose pateiktų rekomendacijų įgyvendinimą. Jų turinys ir įgyvendinimo terminai aptariami su audituojamais subjektais. Atliekant vidaus auditus 2013 metais nebuvo nustatyta pažeidimų, nagrinėtinų teisėsaugos institucijose.

Viena iš rizikingiausių 2013 metais audituotų Savivaldybės administracijai pavaldžių biudžetinių įstaigų veiklos sričių – darbo užmokesčiui skirtų lėšų naudojimas. Nustatyta atvejų, kai darbo užmokesčio lėšos buvo planuojamos ir naudojamos nesivadovaujant teisės aktais, t. y. buvo neteisėtai nustatyti didesni atlyginimo koeficientai; priedų, priemokų ir vienkartinių išmokų skyrimas ir mokėjimas neatitiko galiojančių teisės aktų; apskaičiuojant darbo užmokestį nebuvo atsižvelgta į skaičiavimo ypatumus, dirbant suminio darbo laiko režimu ir kiti.

Apibendrinus 12 atliktų vidaus auditų rezultatus buvo įvertinta audituojamų subjektų vidaus kontrolė: 6 – gerai, 5 – patenkinamai, 1 – silpnai.

Vidaus kontrolės būklės vertinimas rodo, kad pusėje audituotų subjektų sukurtos ir įgyvendintos vidaus kontrolės procedūros nesudarė galimybės išvengti klaidų ir trūkumų valdant ir naudojant turtą, įstatymų ir kitų teisės aktų laikymąsi, piniginių ir materialinių išteklių apsaugą nuo netinkamo naudojimo ir valdymo.

**VIEŠOSIOS TVARKOS UŽTIKRINIMAS**

2013 m. Viešosios tvarkos skyrius kontroliavo visų savivaldybės tarybos ir Savivaldybės administracijos direktoriaus patvirtintų taisyklių (nuostatų, aprašų) laikymąsi (palyginti, 2011 m. buvo kontroliuojamos 3, 2012 m. – 8 taisyklės). Per metus organizuoti 287 patikrinimai, surašyti 10226 administracinių teisės pažeidimų protokolai (toliau – ATP protokolai). ATP protokolų pasiskirstymas pagal kontroliuojamas sritis pateikiamas 1 lentelėje.

**1 lentelė. ATP protokolų pasiskirstymas pagal kontroliuojamas sritis 2011–2013 m**.

|  |  |  |
| --- | --- | --- |
| **Eil.****Nr.** | **ATP protokolai pagal kontroliuojamas sritis** | **Skaičius** |
| **2011 m.** | **2012 m.** | **2013 m.** |
|  | Už automobilių statymo tvarkos mokamose vietose pažeidimus | 8000 | 17223 | 6886 |
|  | Už automobilių statymo tvarkos kiemuose pažeidimus | - | 478 | 2018 |
|  | Už Išorinės reklamos įrengimo taisyklių nesilaikymą | 33 | 361 | 505 |
|  | Už valstybės vėliavos iškėlimo tvarkos pažeidimus | - | 70 | 59 |
|  | Už Statinių tinkamos priežiūros ir Miesto tvarkymo bei švaros taisyklių pažeidimus | 7 | 34 | 161 |
|  | Už Komunalinių atliekų tvarkymo taisyklių pažeidimus | - | 21 | 51 |
|  | Už Prekybos ir paslaugų teikimo viešose vietose taisyklių pažeidimus | - | 19 | 19 |
|  | Už Triukšmo prevencijos taisyklių pažeidimus | - | 6 | 2 |
|  | Už rūkymą vietose, kuriose draudžiama tai daryti | - | - | 70 |
|  | Už rūkymą bendro naudojimo patalpose | - | - | 5 |
|  | Už vandens tiekimo ir nuotekų vamzdynų bei jų įrenginių ir vandens apskaitos mazgų ar jų dalių eksploatavimo pažeidimus | - | - | 7 |
|  | Už Gyvūnų įvežimo, įsigijimo, laikymo, veisimo, dresavimo, vežimo, naudojimo, prekybos jais ar kitokio jų perdavimo reikalavimų bei atskirų rūšių gyvūnų ženklinimo ir registravimo taisyklių pažeidimus | - | - | 30 |
|  | Už daugiabučių gyvenamųjų namų bendrojo naudojimo objektų administravimo pareigų, nustatytų teisės aktuose, nevykdymą | - | - | 4 |
|  | Už Želdynų ir želdinių apsaugos taisyklių pažeidimus | - | - | 37 |

Viešosios tvarkos skyrius per 2013 m. išnagrinėjo 1932 administracinių teisės pažeidimų bylas, skyriaus aptarnaujama Administracinė komisija – 386 bylas.

Siekdama užtikrinti Klaipėdos miesto gyventojų saugumą, savivaldybė jau keletą metų naudoja technologines priemones – miesto gatvėse veikia automatiniai greičio matavimo prietaisai, o potencialiai pavojingose viešose vietose yra įrengtos vaizdo stebėjimo kameros.

Klaipėdos apskrities vyriausiojo policijos komisariato Kelių policijos biuro duomenimis, savivaldybės eksploatuojamais automatiniais greičio matavimo prietaisais užfiksuoti 4247 duomenys apie Kelių eismo taisyklių pažeidimus dėl leistino greičio viršijimo.

Klaipėdos apskrities vyriausiojo policijos komisariato duomenimis, savivaldybės viešose vietose eksploatuojamomis vaizdo stebėjimo kameromis per 2013 m. buvo užfiksuoti 548 viešosios tvarkos pažeidėjai. 2013 m. Klaipėdos mieste buvo užregistruotos 1327 nusikalstamos veikos, padarytos viešose vietose, tai yra 106 veikomis arba 7,4 proc. mažiau nei 2012 m.

**VIEŠŲJŲ PIRKIMŲ ORGANIZAVIMAS**

2013 m. atlikti 328 viešieji pirkimai (atviri, riboti, neskelbiamos derybos, supaprastinti atviri konkursai, mažos vertės pirkimai) ir sudaryti 4 vidaus sandoriai Viešųjų pirkimų įstatymo 10 straipsnio 5 dalies pagrindu. Viešųjų pirkimų skyriuje 2013 m. parengta apie 260 viešojo pirkimo sutarčių, gauta 613 paklausimų ir pasiūlymų patikslinimų iš konkursų dalyvių (dėl viešųjų pirkimų sąlygų, priimtų sprendimų ir kt.), 24 pretenzijos iš konkurso dalyvių (dėl viešųjų pirkimų sąlygų, Viešųjų pirkimų komisijos priimtų sprendimų ir kt.) ir atitinkamai priimti 24 sprendimai dėl jų tenkinimo ar atmetimo.

Atsižvelgiant į Viešųjų pirkimų įstatymo pasikeitimus ir siekiant tobulinti pirkimo procedūrų vykdymo procesą 2013 m. peržiūrėtos Savivaldybės administracijos supaprastintų viešųjų pirkimų taisyklės ir parengta nauja taisyklių redakcija.

**TEISĖS SKYRIAUS KURUOJAMA SRITIS**

2013 m. Teisės skyrius kuravo 275 teismuose nagrinėjamas bylas, iš kurių 60 buvo iškeltos Savivaldybės iniciatyva. Siekiant užtikrinti įsiteisėjusių teismo sprendimų vykdymą, 2013 metais antstoliams buvo perduoti 135 vykdomieji raštai. Siekiant išsiieškoti valstybinės žemės nuomos mokesčio nepriemoką, 2013 metais buvo parengti 186 pareiškimai dėl teismo įsakymo išdavimo. Teisės skyriaus atsakingi specialistai pirminę teisinę pagalbą suteikė 2455 pareiškėjams.

Teisės skyrius taip pat organizavo bei rengė Klaipėdos miesto savivaldybei naudingas sutartis: 1) Partnerystės sutartį tarp Klaipėdos miesto savivaldybės ir LKAB „Klaipėdos Smeltė“; 2) Bendradarbiavimo sutartį tarp Klaipėdos miesto savivaldybės ir Klaipėdos jūrinio miesto simbolio burlaivio „Meridianas“ paramos fondo; 3) Partnerystės sutartį tarp Klaipėdos miesto savivaldybės administracijos ir AB „Klaipėdos mediena“.

**VAIKO TEISIŲ APSAUGA**

2013 m., kaip ir kasmet, tirta gaunama informacija apie vaiko teisių pažeidimus šeimose, tvarkoma tokių šeimų apskaita. Į Socialinės rizikos šeimų, auginančių vaikus, apskaitą Klaipėdos mieste Vaiko teisių apsaugos skyriaus (VTAS) teikimu 2013 m. įrašytos 79 šeimos ar asmenys, išbrauktos 82 šeimos. 2013 m. pabaigoje apskaitoje Klaipėdoje iš viso buvo 328 socialinės rizikos šeimos, jose augo 441 vaikas (2012 m. – 330 šeimų ir 460 vaikų). Daugiausia šeimų į apskaitą įrašoma dėl socialinių įgūdžių stokos ir negebėjimo pasirūpinti vaikais, girtavimo, narkotinių medžiagų vartojimo, smurto šeimoje.

Pasitaiko atvejų, kai vaikai iš tėvų ar globėjų šeimos dėl smurto ar nepriežiūros paimami skubos tvarka VTAS sprendimu ir nedelsiant apgyvendinami vaikų globos institucijose. Tokių sprendimų praėjusiais metais VTAS priėmė 67, pasirašyta 60 vaiko grąžinimo tėvams aktų. VTAS 2013 m. Klaipėdos m. apylinkės teismui pateikė 19 ieškinių ir pareiškimų dėl laikino ar neterminuoto tėvų valdžios apribojimo, nuolatinės globos (rūpybos) nustatymo. Tėvų valdžia apribota 18-ai asmenų į 20 vaikų.

Dažniausiai vaikams globa nustatoma, kai tėvai jais nesirūpina, neišlaiko, girtauja, nesudaro tinkamų gyvenimui sąlygų. 2013 m. globa (rūpyba) nustatyta 60-iai vaikų, iš jų 20-iai globa nustatyta šeimoje, o 40-iai – socialinės globos įstaigoje. 2013 m. pabaigoje šeimose buvo globojama 216 vaikų, globos institucijose – 122. Nutraukus globą šeimoje ar institucijoje, tėvams per metus grąžinti 24 vaikai. Nustačius vaikui laikinąją globą, organizuojamas vaiko laikinosios globos planas, vykdomos jo peržiūros. Tokių dokumentų per praėjusius metus skyriuje paruošta 177. Per 2013 metus VTAS parengė 20 sprendimų dėl fizinių asmenų tinkamumo skirti vaiko globėju.

VTAS organizavo vaikų, kurių tėvai išvykę į užsienio valstybes, laikinosios globos nustatymą. Per metus laikinoji globa tėvų prašymu nustatyta 107 vaikams (2012 m. – 89 vaikams), 2013 metų pabaigoje buvo globojamas 221 toks vaikas (2012 m. – 193).

VTAS nuolat skatina gyventojus tapti likusių be tėvų globos vaikų globėjais, įtėviais, tam kreipiamasi į žiniasklaidą, ruošiama dalomoji medžiaga. Šiuo metu Klaipėdoje 47 globėjai globoja svetimus (giminystės ryšiais su jais nesusijusius) vaikus. 2013 m. įvaikinti 7 vaikai iš Klaipėdos.

2013 m. gauta informacijos apie 103 smurto prieš vaikus atvejus (2012 m. – 78 pranešimai), kuriuose nukentėjo 99 vaikai. Nustatyti 2 seksualinio smurto atvejai, 23 fizinio ir 78 psichologinio smurto atvejai.

Siekiant geresnių darbo rezultatų, vykdytas tarpsektorinis bendradarbiavimas: organizuoti pasitarimai su Socialinės paramos skyriaus ir BĮ Klaipėdos miesto šeimos ir vaiko gerovės centro darbuotojais dėl socialinių paslaugų teikimo šeimoms, globojamiems vaikams bei bendradarbiavimo; su miesto vaikų globos institucijomis – vaikų globos, rūpybos, įvaikinimo bei bendradarbiavimo klausimais, su BĮ Pedagogine psichologine tarnyba aptartas psichologinės pagalbos teikimas tėvams ir vaikams.

**ARCHYVO VEIKLOS ORGANIZAVIMAS**

2013 m. likviduotų įmonių dokumentų saugyklų plotas sudarė 1600 m2, jose buvo saugoma 4629 tiesinių metrų likviduotų įmonių dokumentų. Per metus išnagrinėti 3441 asmens prašymai išduoti juridinius faktus patvirtinančius dokumentus iš likviduotų juridinių asmenų fondų, dokumentus saugoti perdavė 208 likviduotos įmonės.

Archyvo darbą apsunkina tai, kad dokumentų saugyklos yra įrengtos penkiuose atskiruose pastatuose, esančiuose skirtingose miesto dalyse. Ne visos dokumentų saugyklos atitinka tokioms patalpoms keliamus reikalavimus. 2013 m., siekiant spręsti šią problemą, panaudojant valstybės biudžeto lėšas, buvo praplėsta dokumentų saugykla Debreceno g. 41 – įrengti nauji stelažai. 2014 m. planuojama įrengti archyvo patalpas pastate Liepų g. 7 – čia būtų laikomi savivaldybės institucijų saugotini dokumentai.

**GYVENTOJŲ APTARNAVIMAS IR INFORMAVIMAS APIE SAVIVALDYBĖS INSTITUCIJŲ VEIKLĄ**

Vykdant gyventojų aptarnavimą vieno langelio principu, per 2013 metus iš viso gauti ir užregistruoti 13869 fizinių ir juridinių asmenų prašymai, skundai, pranešimai, pasiūlymai. Išsiųsti 1264 atsakymai. Organizuoti gyventojų priėmimai pas Savivaldybės administracijos vadovus asmeniniais klausimais: Savivaldybės administracijos direktorė J. Simonavičiūtė priėmė gyventojus 49 kartus, Savivaldybės administracijos direktoriaus pavaduotojas V. Karmanovas – 15, Savivaldybės administracijos direktoriaus pavaduotoja A. Velykienė – 10.

Iš klaipėdiečių tribūnos savivaldybės tarybos posėdžio metu savo problemas ir pasiūlymus išsakė 14 gyventojų.

Siekiant tobulinti gyventojų aptarnavimą, įgyvendintas ES finansuojamas projektas „Klaipėdos mesto savivaldybės paslaugų, teikiamų vieno langelio principu, tobulinimas“. 2013 m. pastatuose Liepų g. 11 ir Vytauto g. 13 pradėjo funkcionuoti eilių valdymo įranga. Projekto metu savivaldybėje įdiegta paslaugų valdymo sistema, per kurią gyventojams bus teikiamos 66 elektroninės paslaugos.

Siekiant tinkamai informuoti gyventojus apie savivaldybės veiklą, 2013 m. organizuota 40 spaudos konferencijų, dienraščiuose publikuota 70 puslapių privalomos informacijos (savivaldybės tarybos sprendimai, Savivaldybės administracijos direktoriaus įsakymai ir pan.), parengta ir išplatinta 100 pranešimų spaudai, parengta 700 padėkos raštų mero ir Savivaldybės administracijos direktoriaus vardu. Savivaldybės interneto svetainės www.klaipeda.lt skyrelyje „Naujienos“ publikuoti 372 pranešimai.

Remtos socialinės, pilietiškumo iniciatyvos, organizuotas Konstitucijos egzaminas, nacionalinis diktantas, kraujo donorystės dienos, gražiausios kalėdinės vitrinos konkursas, viešinta bendruomenių ir visuomeninių organizacijų veikla. Organizuoti Savivaldybės administracijos vadovų ir specialistų susitikimai su vietos bendruomenių tarybomis, seniūnaičiais.

**INFORMACINIŲ TECHNOLOGIJŲ PLĖTOJIMAS**

2013 m. bendradarbiauta su Informacinės visuomenės plėtros komitetu prie Susisiekimo ministerijos dėl dalyvavimo projekte „Centralizuotas savivaldybių paslaugų perkėlimas į elektroninę erdvę“. Projektas tęsis iki 2015 metų. Projekto tikslas – modernizuoti ir sukurti savivaldybių institucijų ir įstaigų teikiamas bei administruojamas interaktyvias elektronines paslaugas, sukuriant specialų savivaldybių elektroninių paslaugų teikimo sprendimą ir išbandyti jas, įdiegiant keturiose šalies savivaldybėse. Klaipėdos miestas šiame projekte dalyvauja kartu su Kauno miesto, Ignalinos bei Švenčionių rajonų savivaldybėmis.

2013 m. atliktas kompiuterinės technikos surašymas, analizuotas kompiuterinės technikos nusidėvėjimas ir inventorizavimo komisijai pateiktos rekomendacijos dėl morališkai ir techniškai nusidėvėjusios technikos nurašymo.

Didelis dėmesys skirtas informacijos saugumui: atlikti patikrinimai pagal Lietuvos Respublikos vidaus reikalų ministerijos Elektroninės valdžios politikos skyriaus rekomendacijas, paruošti saugos dokumentai.

Įrengtos 46 kompiuterizuotos darbo vietos naujam Finansų ir turto departamento Biudžetinių įstaigų centralizuotos apskaitos skyriui (Liepų g. 7): derinti darbo vietų įrengimui būtini elektros, kompiuterinio ir telefoninio tinklo instaliacijų projektai, parengti darbui 46 kompiuteriai, instaliuotos informacinės sistemos, reikalingos darbui.

**DOKUMENTŲ VALDYMAS**

2013 m. Savivaldybės administracija gavo ir užregistravo **13517** juridinių asmenų dokumentų, adresuotų savivaldybės institucijoms. Užregistruota ir išsiųsta juridiniams asmenims **5436** dokumentų, pasirašytų savivaldybės vadovų.

Užregistruoti **3357** Savivaldybės administracijos direktoriaus įsakymai veiklos klausimais ir **30** savivaldybės mero potvarkių.

**FINANSŲ IR TURTO DEPARTAMENTAS**

Departamento pagrindinės veiklos kryptys yra: 1) savivaldybės politikos biudžeto, finansų ir turto valdymo, apskaitos ir mokesčių klausimais formavimas ir įgyvendinimas; 2) savivaldybės, asignavimų valdytojų biudžeto vykdymo, finansinių ataskaitų rinkinio ir kitų ataskaitų rengimo teisingumo ir pateikimo laiku užtikrinimas.

**Savivaldybės biudžeto pajamų surinkimas**

Klaipėdos miesto savivaldybės 2013 metų biudžeto patvirtintas pajamų planas – 369516,1 tūkst. Lt, patikslintas planas – 376220,4 tūkst. Lt. Tikslinant 2013 metų patvirtintą biudžetą, 2013 metų biudžeto pajamos padidintos 6704,3 tūkst. Lt.

Per 2013 m. į savivaldybės biudžetą faktiškai gauta 376869,3 tūkst. Lt, arba 648,9 tūkst. Lt daugiau, nei planuota. Pajamų planas įvykdytas 100,2 %.

2013 metų patikslintas mokesčių planas – 188756,2 tūkst. Lt, faktiškai gauta 188851,6 tūkst. Lt, arba 95,4 tūkst. Lt daugiau, nei planuota. Planas įvykdytas 100,1 %. Gauta daugiau, nei planuota: nekilnojamojo turto mokesčio – 1297,1 tūkst. Lt, mokesčio už aplinkos teršimą – 280,0 tūkst. Lt, valstybės rinkliavų – 58,3 tūkst. Lt, vietinių rinkliavų – 2309,5 tūkst. Lt. Mažiau gauta: gyventojų pajamų mokesčio – 3472,5 tūkst. Lt, žemės mokesčio – 351,5 tūkst. Lt, paveldimo turto mokesčio – 25,5 tūkst. Lt.

Patikslintas dotacijų planas – 150222,3 tūkst. Lt, įvykdyta 149657,1 tūkst. Lt, arba 565,2 tūkst. Lt mažiau, nei planuota. Dotacijų planas įvykdytas 99,6 %.

Europos Sąjungos finansinės paramos lėšų planas – 293,6 tūkst. Lt, faktiškai per 2013 m. savivaldybei kompensuota 542,5 tūkst. Lt, arba 248,9 tūkst. Lt daugiau, nei planuota savivaldybės biudžeto lėšų, kurios buvo laikinai panaudotos įgyvendinant projektus, finansuojamus kartu su ES lėšomis.

Specialių tikslinių dotacijų planas – 149862,6 tūkst. Lt, panaudota – 149048,5 tūkst. Lt, nepanaudota – 814,1 tūkst. Lt, iš jų: 561,5 tūkst. Lt – valstybinėms (valstybės perduotoms savivaldybėms) funkcijoms atlikti, 13,5 tūkst. Lt – mokinio krepšeliui finansuoti, 38,2 tūkst. Lt – iš apskričių perduotoms įstaigoms išlaikyti, 200,9 tūkst. Lt – valstybės kapitalo investicijų programoje numatytiems projektams finansuoti (200,0 tūkst. Lt – Klaipėdos miesto baseino (50 m) su sveikatingumo centru techninio projekto parengimui, 0,9 tūkst. Lt – Klaipėdos miesto savivaldybės Mažosios Lietuvos istorijos muziejaus saugyklos pastato Didžioji Vandens g. 2 statybai). Savivaldybei pervestos ir nepanaudotos lėšos – 613,2 tūkst. Lt grąžintos į valstybės biudžetą, valstybės institucijoms ir įstaigoms, atsižvelgiant į finansuotoją. Valstybės kapitalo investicijų programoje numatytiems projektams finansuoti lėšos savivaldybei buvo pervedamos pagal poreikį.

Kitų dotacijų ir lėšų iš kitų valdymo lygių (lėšos gautos iš valstybės biudžeto pagal tarpusavio atsiskaitymus (Lietuvos žuvusių piliečių užsienyje palaikams pervežti) planas – 66,1 tūkst. Lt. Visos savivaldybei pervestos lėšos panaudotos.

Patikslintas kitų pajamų planas – 35301,9 tūkst. Lt, gauta 35675,8 tūkst. Lt, arba 373,9 tūkst. Lt daugiau, nei planuota. Planas įvykdytas 101,1 %. Gauta daugiau, nei planuota: nuomos mokesčio už valstybinę žemę ir valstybinio vidaus vandenų fondo vandens telkinius – 163,4 tūkst. Lt, mokesčio už valstybinius gamtos išteklius – 133,2 tūkst. Lt, palūkanų už depozitus – 31,3 tūkst. Lt, pajamų už patalpų nuomą – 696,9 tūkst. Lt, pajamų už leidimų ir kitų dokumentų išdavimą – 72,6 tūkst. Lt, pajamų iš baudų ir konfiskacijos – 95,4 tūkst. Lt, kitų pajamų – 123,8 tūkst. Lt. Neįvykdytas planas: pajamų už prekes ir paslaugas – 79,3 tūkst. Lt, įmokų už išlaikymą švietimo socialinės apsaugos ir kitose įstaigose – 863,4 tūkst. Lt.

Pajamų iš materialiojo ir nematerialiojo turto realizavimo patikslintas planas – 1780,0 tūkst. Lt, gauta – 2532,6 tūkst. Lt, arba 752,6 tūkst. Lt daugiau, nei planuota. Planas įvykdytas 142,3 %. Gauta daugiau, nei planuota pajamų už parduotą: žemę – 570,9 tūkst. Lt, pastatus ir statinius bei kitą turtą ir atsargas – 181,7 tūkst. Lt.

Iš kitų savivaldybių gautų mokinio krepšelio lėšų patikslintas planas – 160,0 tūkst. Lt, gauta 152,2 tūkst. Lt, arba 7,8 tūkst. Lt mažiau, nei planuota. Planas įvykdytas 95,1 %.

**Savivaldybės biudžeto asignavimų panaudojimas**

2013 metų patvirtintas asignavimų planas – 380790,0 tūkst. Lt, patikslintas planas – 387494,3 tūkst. Lt, įvykdyta – 382832,6 tūkst. Lt, nepanaudota – 4661,7 tūkst. Lt. Įvertinus tai, kad virš 2013 m. plano panaudota 7868,7 tūkst. Lt praėjusių metų asignavimų valdytojų pajamų įmokų, specialiųjų programų, tikslinių lėšų bei apyvartinių lėšų likučių, patikslintų planinių 2013 metų asignavimų nepanaudota 12530,4 tūkst. Lt. Asignavimų planas įvykdytas 98,8 %. Tikslinant 2013 metų patvirtintą biudžetą, 2013 metų biudžeto asignavimų planas padidintas 6704,3 tūkst. Lt dėl biudžeto pajamų didinimo.

Didžiausia dalis nepanaudotų asignavimų: 3454,0 tūkst. Lt – investicijų projektams finansuoti iš paskolų lėšų; 2515,4 tūkst. Lt – asignavimų valdytojų pajamų įmokų dėl mažiau gautų pajamų ir mažesnio lėšų poreikio, nei planuota; 1105,5 tūkst. Lt – biudžetinių įstaigų šildymui dėl 2013 metų pabaigoje negauto finansavimo, nevykdant pajamų surinkimo plano; 400,0 tūkst. Lt – Lėbartų kapinių statybai dėl 2013 metų pabaigoje negauto finansavimo, nevykdant pajamų surinkimo plano; 814,1 tūkst. Lt – specialių tikslinių dotacijų; 489,2 tūkst. Lt – palūkanoms už gautas paskolas ir kitoms išlaidoms, susijusioms su paskolų aptarnavimu, mokėti; 479,9 tūkst. Lt – gyvenamųjų patalpų nuompinigių įmokų; 441,8 tūkst. Lt – projektui „Pastato, adresu Kretingos g. 44, Klaipėda, I–IV aukštų rekonstrukcija, pritaikant patalpas Klaipėdos vaikų globos namams „Danė“ vykdyti dėl užsitęsusių viešųjų pirkimų procedūrų; 294,5 tūkst. Lt – Aplinkos apsaugos rėmimo specialiajai programai vykdyti.

**Savivaldybės privatizavimo fondas**

Privatizavimo fondo lėšų likutis 2013-01-01 buvo 859,0 tūkst. litų. Tvirtinant Privatizavimo fondo sąmatą, pajamos už privatizuojamus objektus neplanuotos, nes nebuvo pasirašyta privatizavimo sutarčių.

2013 metais faktiškai gauta 724,0 tūkst. Lt, iš jų: 2,7 tūkst. Lt kitų pajamų (banko palūkanų, privatizuojamų objektų registracijos mokesčių) ir 721,3 tūkst. Lt pajamų už privatizuojamus objektus. Detali informacija pateikiama 2 lentelėje:

**2 lentelė. Privatizavimo fondo pajamos 2013 m., tūkst. Lt**

|  |  |  |
| --- | --- | --- |
| **Eil. Nr.** | **Pajamų pavadinimas** | **Suma** |
| **1.** | **Kitos pajamos (banko palūkanos, privatizuojamų objektų registracijos mokesčiai)** | **2,7** |
| **2.** | **Pajamos už privatizuojamus objektus** | **721,3** |
|  | Iš jų: |  |
| 2.1. | už 100,49 kv. m negyvenamąsias mokyklos patalpas, esančias Rimkų g. 9, Klaipėdoje | 30,2 |
| 2.2. | už 141,63 kv. m negyvenamąsias raštinės patalpas, esančias Rimkų g. 31, Klaipėdoje | 41,8 |
| 2.3. | už negyvenamąsias raštinės patalpas, esančias Sukilėlių g. 16, Klaipėdoje | 171,5 |
| 2.4. | už 48,19 kv. m pagalbines patalpas, esančias Debreceno g. 7, Klaipėdoje | 15,0 |
| 2.5. | už 209,83 kv. m dalį parduotuvės pastato (77/100 dalys), esančio Kauno g. 37, Klaipėdoje | 81,6 |
| 2.6. | už 202,47 kv. m garažo pastatą, esantį Šilutės pl. 65, Klaipėdoje | 115,7 |
| 2.7. | už 39,29 kv. m negyvenamąsias pagalbinio ūkio patalpas, esančias Joniškės g. 30A, Klaipėdoje | 5,0 |
| 2.8. | už 13,96 kv. m negyvenamąją patalpą – garažą, esantį Šaulių g. 33, Klaipėdoje  | 10,0 |
| 2.9. | už 233,83 kv. m negyvenamąją patalpą (71/100 dalys) – vaistinę su gydytojų kabinetais, esančią Taikos pr. 33-25, Klaipėdoje | 250,5 |
| **Iš viso:** | **724,0** |

**Mokesčių administravimas**

Klaipėdos miesto savivaldybės taryba 2013 m. rugsėjo 25 d. sprendimu Nr. T2-225 patvirtino tris naujos redakcijos nekilnojamo turto mokesčio (NTM) lengvatų teikimo tvarkos aprašus. Pagrindiniai pakeitimai – subjektai, gaunantys NTM lengvatą, turi einamaisiais metais vykdytiatitinkamą veiklą, mokestinė lengvata būtų skaičiuojama tik už tą nekilnojamąjį turtą, kuriame vykdoma veikla ir pan., tuo siekiant, kad mokestines lengvatas gautų subjektai, kurie vykdo veiklą miesto senamiestyje ir centre.

2013 m. suteiktos NTM lengvatos 29 asmenims, savivaldybės taryba iš viso suteikė NTM lengvatų už 317528 Lt.

**Apskaita**

Savivaldybės administracija 2013 m. baigė vykdyti projektą „Klaipėdos miesto savivaldybės administracijos darbo organizavimo gerinimas tobulinant organizacinę struktūrą, finansinių išteklių ir veiklos valdymo procesus“. Vykdant minėtą projektą, 2013 m. savivaldybėje buvo įdiegtos finansų valdymo ir apskaitos (FVAIS) bei strateginio planavimo ir stebėsenos informacinės (SPSIS) informacinės sistemos.Tikimasi, kad sukurti ir įdiegti programiniai sprendimai leis pagerinti Savivaldybės administracijos veiklą, užtikrins veiklos kokybę bei leis efektyvinti veiklos planavimo ir stebėsenos procesus.

**Savivaldybės turto valdymas**

Pagrindiniai duomenys apie savivaldybės valdomo turto vertę pateikiami 3 ir 4 lentelėse.

**3 lentelė. Duomenys apie savivaldybės valdomą turtą 2012–2013 m.**

|  |  |  |  |
| --- | --- | --- | --- |
| **Eil. Nr.** | **Turto rūšis** | **Turto vertė (įsigijimo), Lt** | **Turto vertė (likutinė), Lt** |
| **2012** | **2013** | **2012** | **2013** |
| 1**.** | Ilgalaikis materialusis ir nematerialusis turtas | 764274137,33 | 782 797 005,7 | 574854590,16 | 572311940,15 |
| 2. | Trumpalaikis turtas | 1 045 267,18 | 479 097,96 |  |  |
| 3. | Akcijos | 539 853 340 | 574 105 649,63 |  |  |

**4 lentelė. Duomenys apie valstybės turtą, kurį patikėjimo teise valdo savivaldybė 2012–2013 m.**

|  |  |  |  |
| --- | --- | --- | --- |
| **Eil. Nr.** | **Turto rūšis** | **Turto vertė (įsigijimo), Lt** | **Turto vertė (likutinė), Lt** |
| **2012** | **2013** | **2012** | **2013** |
| 1**.** | Ilgalaikis materialusis ir nematerialusis turtas | 33 312 971,83 | 37 080 570,83 | 28 260 122,92 | 32 389 955,67 |
| 2. | Trumpalaikis turtas | 79 099,30 | 79 099,30 |  |  |

Duomenys apie savivaldybės nuomojamas ir perduotas panaudai negyvenamąsias patalpas pateikiami 5 lentelėje.

**5 lentelė. Savivaldybės nuomojami ir perduoti panaudai negyvenamieji pastatai, patalpos ir kiti objektai**

|  |  |  |
| --- | --- | --- |
| **Eil. Nr.** | **Pavadinimas** | **Plotas, m2** |
| **2012** | **2013** |
| **Pastatų, patalpų ir automobilių stovėjimo aikštelių nuoma** |
| 1. | Nuomojami pastatai ir patalpos | 3110,04 | 3305,38 |
| 2. | Nuomojamos automobilių aikštelės | 2587,7 | 6920,70 |
| **Negyvenamųjų patalpų perdavimas panaudai savivaldybės ilgalaikio materialiojo turto panaudos sutartimis** |
| 3. | Perduota viešosioms įstaigoms | 95 903,24 | 99 919,63 |
| 4. | Perduota asociacijoms | 7 271,8 | 4 983,23 |
| 5. | Perduota partijoms | 386,9 | 389,24 |
| 6. | Perduota paramos ir labdaros fondams | 708,03 | 871,33 |
| 7. | Perduota valstybinėms institucijoms | 2 802,84 | 1 343,18 |
| 8. | Perduota krantinių | ilgis – 80 m | ilgis – 111,21 m |

2013 m. pasirašytos 29 privatizavimo sutartys: privatizuotos 24 gyvenamosios patalpos, parduotos 3 neįrengtos palėpės, 2 pagalbinių pastatų dalys. Lengvatinėmis sąlygomis privatizuota 11 gyvenamųjų patalpų, rinkos kaina – 16 gyvenamųjų patalpų. Nupirkta 11 dviejų kambarių butų socialinio būsto plėtrai.

Per 2013 metus atlikta 258 objektų teisinė registracija. Teisiškai įregistruoti 24 butai, 106 gatvės, 14 negyvenamųjų patalpų, pastatų ar statinių, 114 inžinerinių statinių.

**Savivaldybės kontroliuojamų įmonių valdymas**

2013 metais nutraukta SĮ ,,Debreceno vaistinė“ koncesijos sutartis su koncesininku UAB „Naujakiemio vaistinė“. Koncesininkas įsipareigojo iki 2013 m. gruodžio 31 d. padengti 47,8 tūkst. Lt nuostolį SĮ „Debreceno vaistinė“, tačiau nuostolio nepadengė. Gauta 10,5 tūkst. Lt koncesijos mokesčio.

2013 m. surinkta 3,57 mln. Lt dividendų iš akcinių bendrovių ir uždarųjų akcinių bendrovių (buvo planuota gauti 3,0 mln. Lt).

**INVESTICIJŲ IR EKONOMIKOS DEPARTAMENTAS**

Departamento pagrindinės veiklos kryptys yra šios: 1) investicinių projektų poreikio analizavimas, planavimas, galimybių studijų rengimas, investicinių projektų rengimas ir įgyvendinimas; 2) savivaldybei priklausančių nuosavybes teise objektų projektavimas, kapitalinis remontas, rekonstravimas, tiesimas ir statyba; 3) ryšių bei abipusiškai naudingo Klaipėdos miesto bendradarbiavimo su tarptautinėmis institucijomis ir organizacijomis palaikymas; 4) turizmo plėtros skatinimas; 5) sąlygų inovatyvaus verslo plėtrai sudarymas, rūpinimasis licencijų, leidimų išdavimu ir vartotojų teisių apsauga.

Investicijų ir ekonomikos departamentas dalyvavo įgyvendinant visas Klaipėdos miesto savivaldybės 2013–2015 metų strateginio veiklos plano programas – buvo atsakingas už investicinių projektų rengimą ir įgyvendinimą, koordinavo ir teikė metodinę pagalbą padaliniams rengiant ir įgyvendinant neinvesticinius ES projektus.

**Investicinių projektų rengimas ir įgyvendinimas**

2013 m. buvo įgyvendinami 33 ES lėšomis iš dalies finansuojami projektai. Visiškai įgyvendinti 7 projektai, 4 projektuose darbai buvo baigti, tačiau nepatvirtinti galutiniai mokėjimo prašymai ir galutinės projekto įgyvendinimo ataskaitos (tai atlikta 2014 m.). Išsamus projektų įgyvendinimo metu pasiektų rezultatų aprašymas pateikiamas 1 ataskaitos priedo 1 lentelėje.

2013 m. parengta ir pateikta 16 paraiškų ES ir kitų fondų ar programų paramai gauti, pasirašytos 9 finansavimo ir administravimo sutartys. Informacija apie pateiktas paraiškas pateikiama 1 ataskaitos priedo 2 lentelėje.

Valstybės investicijų programai pateiktos 7 paraiškos (kurių bendra vertė – 23 678,4 tūkst. Lt) finansavimui 2014 m. gauti (detali informacija pateikiama 1 ataskaitos priedo 3 lentelėje). 2014 m. iš Valstybės investicijų programos skirta 2 580,0 tūkst. Lt projektams įgyvendinti (Klaipėdos m. baseino (50 m) su sveikatingumo centru techniniam projektui bei VšĮ Klaipėdos universitetinės ligoninės centrinio korpuso rekonstrukcijai).

2013 m. intensyviai vyko pasirengimo 2014–2020 m. ES finansinės paramos panaudojimo laikotarpiui darbai. Svarbiausi ateities projektai, kurių įgyvendinimui rengtasi:

1) **Klaipėdos m. baseino (50 m) su sveikatingumo centru statyba**. Padedant konsultantams buvo intensyviai rengiamos baseino techninio projekto rengimo konkurso sąlygos, detalizuojama techninė užduotis, paskelbtas techninio projekto rengimo ir projekto vykdymo priežiūros konkursas. Pasiūlymus vertino ekspertai, atstovaujantys skirtingoms respublikinio pavaldumo institucijoms ir organizacijoms. Buvo gauti trys pasiūlymai. Vertinimo metu jie buvo atmesti. Konkursas paskelbtas iš naujo.

2) **Integruotos teritorinės investicijos.** 2014–2020 m. planuojama ES lėšomis iš dalies finansuoti 5 šalies miestų didžiųjų miestų tikslines teritorijas, kuriose įgyvendinami tvarios miestų plėtros veiksmai. 2013 m. atlikta analizė, priimtas savivaldybės tarybos sprendimas „Dėl 2014–2020 metų integruotos teritorijos vystymo programos rengimo Klaipėdos mieste“, kuriuo pritarta apie 233 ha tikslinės teritorijos (tarp Taikos pr., Galinio Pylimo g., Aukštosios g., Turgaus g., Tiltų g., Danės g., Mokyklos g., Šilutės pl., Kauno g.) ir jos ribų nustatymui. Į šią teritoriją bus investuojamos programos lėšos. Taip pat patvirtintos teritorijos, esančios šalia tikslinės teritorijos, ribos, kurioje bus vykdomi nacionaliniai ir regioniniai projektai. Visa integruota teritorija užima apie 510 ha. Parengtas 2014–2020 metų integruotos teritorijos vystymo programos projektas su preliminariu investicinių ir neinvesticinių projektų sąrašu. Jis apsvarstytas Savivaldybės administracijoje ir pateiktas šakinėms ministerijoms.

Panaudojant Kelių priežiūros ir plėtros programos lėšas buvo vykdomi šie investiciniai projektai: Smeltės kvartalo gatvių kapitalinis remontas (įrengta asfalto danga Dusetų g., Veliuonos g. ir Kintų g.), tilto per Danės upę Pilies gatvėje kapitalinis remontas (pradėti rangos darbai), Lypkių gatvės tiesimo I etapas (pradėti rangos darbai), parengtas Pajūrio g. (Tauralaukyje) rekonstrukcijos darbų projektinis pasiūlymas.

Panaudojant savivaldybės biudžeto ir kitas lėšas, vykdyti šie investiciniai projektai: automobilių stovėjimo aikštelės teritorijoje Pilies g, 2A įrengimas (atlikti archeologiniai tyrimai), Lėbartų kapinių V-B, VI, VIII-A, VII-B eilių ir kolumbariumo statybos techninio projekto parengimas ir įgyvendinimas (rangos darbai baigti, vykdomos statybos užbaigimo procedūros), lietaus nuotekų tinklų įrengimas Dienovidžio ir Užlaukio gatvėse ir kt.

Panaudojant valstybės investicijų programos lėšas, užbaigti Mažosios Lietuvos istorijos muziejaus saugyklos pastato statybos darbai, tęsta VšĮ Klaipėdos universitetinės ligoninės centrinio korpuso operacinių rekonstrukcija.

**Turizmo plėtra**

Siekiant skatinti regatų laivybą, 2013 m. liepos mėn. organizuota tarptautinės organizacijos „Baltic Sail“, kurios narė yra Klaipėdos miesto savivaldybė, regata „Baltic Sail Nations Cup 2013“, kurioje dalyvavo keturios šios organizacijos narių komandos. Bendradarbiauta su Lietuvos buriuotojų asociacija organizuojant „Švyturio“ Joninių nakties regatą 2013.

Pilies jachtų uostelyje per 2013 m. švartavosi 1100 jachtų (pramoginių laivų), iš jų 244 – nuolatiniai klientai, o 856 – uosto svečiai.

Klaipėdos uoste 2013 metais apsilankė 40 kruizinių laivų, kuriais atvyko 32 750[[4]](#footnote-4) keleivių, t. y., palyginti su 2012 metais, kruizinių laivų sumažėjo 7,5 proc., tačiau jais atvykusių turistų skaičius išaugo 22,3 % (atvyko didesni kruiziniai laivai). VšĮ Klaipėdos kultūros ir turizmo informacijos centras suorganizavo 12 kruizinių laivų sutikimų, kruizinių laivų atidarymo ir uždarymo šventes, kurių metu laivų keleivius sveikino muzikantai bei lietuviško folkloro šokio grupės. Teatro aikštėje buvo suorganizuota 12 mugių, kurių metu tradicinių liaudies amatų atstovai pardavinėjo savo gaminius ir pristatė tradicinius lietuvių liaudies amatus.

Siekiant propaguoti Klaipėdą kaip patrauklų kruizinei laivybai uostą, 2013 m. kovo mėn. dalyvauta tarptautinėje parodoje „Seatrade Cruise Shipping Convention“ (Majamis, JAV), kuri yra didžiausia paroda, skirta kruizinio verslo atstovams. Tai vienintelė paroda, kurioje pristatomos Lietuvos jūrinio turizmo galimybės. VšĮ Klaipėdos kultūros ir turizmo informacijos centras koordinavo Klaipėdos institucijų ir turizmo kompanijų dalyvavimą šioje parodoje. 2013 m. dalyvauta dar vienoje kruizinės laivybos parodoje Hamburge – „Seatrade Europe“.

Parengti ir išplatinti informaciniai bei reklaminiai leidiniai, skirti kruiziniais bei buriniais laivais į miestą atvykstantiems svečiams – miesto žemėlapiai (~50 000 vnt.), informacinės skrajutės apie turistines paslaugas mieste 8 kalbomis ir t. t.

Kaip ir kasmet, rugsėjo 27 d. suorganizuota Turizmo diena, kurios metu vyko nemokamos ekskursijos miesto gyventojams ir svečiams.

2013 metais parengtos, išleistos ir išplatintos brošiūros „Turistinis maršrutas po Klaipėdą“ (8 kalbomis, 15 000 vnt.) bei „Klaipėda – Lietuva prasideda čia“ (3 kalbomis, 15 000 vnt.).

Klaipėdos miesto turizmo galimybės pristatytos tarptautinėse turizmo parodose: sausio 9–13 d. „VACANTIEBEURS“ Utrechte, Olandijoje; vasario 6–10 d. „REISEN“ Hamburge, Vokietijoje; kovo mėn. „ADVENTUR“ Vilniuje, Lietuvoje; kovo 21–24 d. „MITT“ Maskvoje, Rusijoje; balandžio 14–16 d. „JANTUR“ Kaliningrade, Rusijoje.

**Smulkiojo ir vidutinio verslo (SVV) rėmimas**

Siekiant formuoti palankias sąlygas smulkiajam ir vidutiniam verslui, inicijuotas projektas „Memelio miestelis“. 2013 m. liepos mėn. dešiniojoje Danės upės krantinėje buvo įrengtas „Memelio miestelis“ – aštuonių stilizuotų medinių fachverko stiliaus prekybinių namelių, nedidelės scenos pasirodymams bei vaikų žaidimo aikštelės kompleksas. Tikėtasi, kad prekybos infrastruktūra pritrauks tautodailės dirbinių, suvenyrų bei kulinarinio paveldo maisto produktų prekybininkus. Tačiau vėlai pradėjus įgyvendinti projektą, norinčių prekiauti šioje gatvėje neatsirado labai daug, todėl projektas įgyvendintas tik iš dalies. Pasibaigus vasaros sezonui, nuspręsta namelius panaudoti kalėdinei prekybai Teatro aikštėje, tai pateisino lūkesčius, nes kalėdiniu laikotarpiu prekyba vyko gana aktyviai.

VšĮ Klaipėdos ekonominės plėtros agentūra 2013 m. įgyvendino Baltijos jūros regiono programos projektą „Urbanistinės traukos erdvės“ (URBAN CREATIVE POLES), kurio tikslas – sukurti ir įgyvendinti viešojo sektoriaus gerąsias praktikas, stiprinančias kūrybinių industrijų poziciją ir didėjantį potencialą bendrame ekonomikos kontekste. Projekto baigiamojoje konferencijoje, kuri vyko Kotbuse (Vokietija), buvo pasirašyta visų dalyvavusių miestų merų kūrybinių industrijų deklaracija.

**Miesto rinkodara**

Savivaldybei įgyvendinant projektą „Palankios investicinės aplinkos Liepojoje ir Klaipėdoje kūrimas“ pagal Europos Sąjungos Latvijos ir Lietuvos bendradarbiavimo abipus sienos programą 2007–2013 m. (toliau – Projektas), dalyvauta patirties mainuose – Klaipėdos miesto savivaldybės delegacija vyko į Liepoją, atnaujinta interneto svetainė www.investinklaipeda.lt, dalyvauta tarptautinėje nekilnojamojo turto parodoje MIPIM‘2013 Kanuose, parengta ir išleista Klaipėdos miesto ekonominę situaciją ir investicinius projektus pristatančių leidinių. Svarbiausias projekto renginys buvo technologijų ir verslo festivalis „InNovaCamp“ vykęs 2013 m. rugsėjo 27–28 d., kurio metu į pajūrį buvo sukviesti šalies išradėjai, inovatyvių technologinių koncepcijų autoriai, mokslininkai bei kūrybiški verslininkai. Programoje taip pat buvo organizuotos urbanistų kūrybinės dirbtuvės, skirtos Klaipėdos senojo turgaus ir aplinkinių teritorijų vystymo scenarijams sukurti.

2013 m. buvo išleistas Klaipėdos ekonominį profilį pristatantis filmukas (4 kalbomis, 400 vnt.).

**Tarptautiniai ryšiai**

2013 m. suorganizuoti ir kuruoti 36 oficialūs susitikimai su užsienio partneriais. Klaipėdoje viešėjo Estijos Respublikos ambasadorius Toomas Kukk, Suomijos Respublikos prezidentas Sauli Niinisto, Estijos Respublikos prezidentas Toomas Hendrik Ilves, nepaprastasis ir įgaliotasis Kazachstano Respublikos ambasadorius Bauržan Alimovič Muchamedžanov, Kinijos Liaudies Respublikos ambasados Vilniuje atstovai Huo Zhenghong ir Meng Lingchun su delegacijomis. Taip pat lankėsi Suomijos Respublikos ambasados kultūros atašė, Čekijos, Silezijos ir Moravijos istorinių pastatų asociacijos delegacija, Bavarijos (Vokietija) delegacija, Kalmaro regioninės tarybos (Švedija) delegacija, grupė ES ambasadorių, nuolat reziduojančių Rygoje (Latvija), Harlingeno (Nyderlandai) miesto delegacija.

Klaipėdoje vyko Lietuvos ir Baltarusijos ekonomikos forumas, kuriame dalyvavo daugiau nei 300 žmonių, tarp jų: Anatolij Charlap, Baltarusijos pramonininkų ir verslininkų konfederacijos pirmininkas; Michail Miasnikovič, Baltarusijos Respublikos Ministras Pirmininkas; Algirdas Butkevičius, Lietuvos Respublikos Ministras Pirmininkas; Evaldas Ignatavičius, nepaprastasis ir įgaliotasis Lietuvos Respublikos ambasadorius Baltarusijoje; Vladimir Dražin, nepaprastasis ir įgaliotasis Baltarusijos Respublikos ambasadorius Lietuvoje; Rimantas Sinkevičius, Lietuvos Respublikos susisiekimo ministras; Anatolij Sivak, Baltarusijos Respublikos susisiekimo ministras; Birutė Vėsaitė, Lietuvos Respublikos ūkio ministrė; Aleksandr Gurjanov, Baltarusijos Respublikos užsienio reikalų ministro pavaduotojas; Robertas Dargis, Lietuvos pramonininkų konfederacijos prezidentas; Vaidotas Šileika, Lietuvos jūros krovos kompanijų asociacijos prezidentas, ir kiti.

**Viešųjų darbų organizavimas**

2013 m. registruotų bedarbių ir darbingo amžiaus gyventojų santykis Klaipėdos mieste sudarė 8,4 procento (2012 m. – 9,3 proc.). Siekiant bent iš dalies spręsti bedarbystės problemą, Savivaldybės administracija kartu su Darbo birža vykdo Viešųjų darbų programą. Per 2013 metus viešuosius darbus, finansuojamus iš Užimtumo fondo ir savivaldybės biudžeto lėšų, dirbo 540 asmenų, vidutinė viešųjų darbų trukmė buvo 2 mėn.

**Žemės ūkio funkcijų vykdymas**

Klaipėdos mieste yra žemės ūkio naudmenų, dėl to savivaldybė turi vykdyti valstybės savivaldybės perduotas žemės ūkio funkcijas. Tuo tikslu yra pasirašyta sutartis su Klaipėdos rajono savivaldybe. Klaipėdos rajono savivaldybė atlieka Klaipėdos miesto teritorijoje esančių ūkininkų ūkių registravimo, pasėlių deklaravimo, ūkininkų konsultavimo įvairiais klausimais bei kitas funkcijas. Per 2013 metus VĮ Žemės ūkio informacijos ir kaimo verslo centro Traktorių, savaeigių ir žemės ūkio mašinų bei jų priekabų registre atlikta 150 traktorių, savaeigių ir žemės ūkio mašinų bei jų priekabų registracijos, duomenų keitimo ir išregistravimo atvejų. Atliktos 344 traktorių ir žemės ūkio technikos techninės apžiūros.

Klaipėdos miesto teritorijoje yra 1600 ha drenažu nusausintos žemės, 37,61 km magistralinių griovių, 35 vandens pralaidos, 1 tiltas (per Smeltalės upę), 5,5 km eksploatacinių kelių. 2013 metais buvo atliekama šių melioracijos įrenginių techninė priežiūra 1600 ha teritorijoje. Klaipėdos miesto teritorijoje suderinti 5 detalieji planai, 23 techniniai gyvenamųjų namų statybos projektai, parengta ir išduota 11 techninių sąlygų statybai melioruotoje žemėje, paruošta ir pateikta planinė melioracijos įrenginių medžiaga 6 piliečiams, paruošti 6 atsakymai į piliečių pateiktus prašymus, suderintos topografinės nuotraukos, 5 planai.

**Licencijų ir leidimų išdavimas**

2013 m. išduota, papildyta ir patikslinta 9248 licencijų ir leidimų. Panaikinta 118 licencijų ir leidimų. Detali informacija apie 2013 m. išduotas licencijas ir leidimus pateikiama 6 lentelėje.

**6 lentelė. 2013 m. išduotų licencijų ir leidimų skaičius pagal atskiras rūšis**

|  |  |  |
| --- | --- | --- |
| **Eil. Nr.** | **Licencijos arba leidimo pavadinimas** | **Išduotų dokumentų skaičius** |
| 1. | Licencijų verstis mažmenine prekyba alkoholiniais gėrimais | 71 |
| 2. | Licencijų verstis mažmenine prekyba alumi ir sidru | 2 |
| 3. | Licencijų verstis mažmenine prekyba alkoholiniais gėrimais, kurių koncentracija neviršija 22 % , kurortinio sezono metu | 11 |
| 4. | Licencijų verstis mažmenine prekyba alumi ir sidru kurortinio sezono metu | 1 |
| 5. | Vienkartinių licencijų | 138 |
| 6. | Licencijų verstis mažmenine prekyba tabako gaminiais | 36 |
| 7. | Licencijų verstis mažmenine prekyba tabako gaminiais kurortinio sezono metu | 1 |
| 8. | Licencijų verstis mažmenine ir didmenine prekyba nefasuotais naftos produktais | 4 |
| 9. | Licencijos kopijų vežti keleivius vietinio susisiekimo maršrutais | 36 |
| 10. | Leidimų vežti keleivius vietinio susisiekimo maršrutais egzempliorių | 3 |
| 11. | Leidimų vežti keleivius lengvaisiais automobiliais taksi | 286 |
| 12. | Gyventojo leidimų fiziniams asmenims automobiliams stovėti mokamose raudonojoje, geltonojoje ir žaliojoje zonose | 4389 |
| 13. | Gyventojo leidimų juridiniams asmenims automobiliams stovėti raudonojoje, geltonojoje ir žaliojoje zonose | 1054 |
| 14. | Metinių lengvatinių leidimų | 147 |
| 15. | Leidimų automobiliams statyti konkrečioje stovėjimo vietoje | 52 |
| 16. | Leidimų, suteikiančių teisę stovėti kelio ženklo „Rezervuota“ zonoje | 93 |
| 17. | Leidimų prekybos ir paslaugų teikimui viešosiose vietose | 1495 |
| 18. | Leidimų įrengti išorinę reklamą ant savivaldybei priklausančių objektų | 317 |
| 19. | Leidimų įrengti išorinę reklamą ant privačių objektų | 803 |

**SOCIALINIŲ REIKALŲ DEPARTAMENTAS**

Departamentas yra atsakingas už: 1) valstybės ir savivaldybės politikos savivaldybės socialinių paslaugų, socialinio būsto, sveikatos ir civilinės būklės aktų registravimo bei gyvenamosios vietos deklaravimo srityse įgyvendinimą; 2) savivaldybės socialinių paslaugų kokybės gerinimą ir plėtrą.

Departamentas 2013 m. įgyvendino 2 Klaipėdos miesto savivaldybės 2012–2014 metų strateginio veiklos plano programas: Socialinės atskirties mažinimo programą, Sveikatos apsaugos paslaugų gerinimo programą.

**Socialinė parama ir socialinės paslaugos**

Organizuotas socialinių paslaugų teikimas Klaipėdos m. gyventojams per biudžetines įstaigas, perkamas paslaugas ir kompensavimo sutartis. Teiktų paslaugų grupės ir gavėjų skaičius pateikiamas 7 lentelėje.

**7 lentelė. Socialinių paslaugų gavėjų skaičius pagal paslaugų rūšis ir grupes 2011–2013 m.**

|  |  |  |
| --- | --- | --- |
| **Paslaugos pavadinimas** | **Paslaugų gavėjų grupė** | **Paslaugos gavėjų****skaičius** |
| 2011 | 2012 | 2013 |
| Maitinimas | Neįgalieji, socialinės rizikos asmenys, senyvo amžiaus asmenys | 863 | 773 | 862 |
| Transporto paslauga | Neįgalieji, socialinės rizikos asmenys, senyvo amžiaus asmenys |  | 169 | 162 |
| Būsto ir aplinkos pritaikymo paslauga | Neįgalieji | 8 | 5 | 7 |
| Techninių priemonių dalijimas | Neįgalieji, senyvo amžiaus asmenys |  | 892 | 912 |
| Aprūpinimas būtiniausiais drabužiais, avalyne | Neįgalieji, socialinės rizikos asmenys, senyvo amžiaus asmenys |  | 300 | 339 |
| Tarpininkavimas, atstovavimas | Neįgalieji, socialinės rizikos asmenys, senyvo amžiaus asmenys |  | 144 | 353 |
| Sociokultūrinės paslaugos | Neįgalieji, senyvo amžiaus asmenys |  | 48 | 38 |
| Pagalba į namus | Neįgalieji, senyvo amžiaus asmenys | 288 | 295 | 307 |
| Socialinių įgūdžių ugdymas ir palaikymas | Socialinės rizikos šeimos |  300 | 364 | 371 |
| Laikinas apnakvindinimas | Socialinės rizikos asmenys | 334 | 330 | 333 |
| Intensyvi krizių įveikimo pagalba | Socialinės rizikos asmenysSocialinės rizikos vaikai arba vaikai iš socialinės rizikos šeimų | 6688 | 6066 | -75 |
| Psichosocialinė pagalba | Socialinės rizikos asmenys |  |  | 54 |
| Socialinės priežiūros paslaugos dienos centre | Socialinės rizikos vaikai arba vaikai iš socialinės rizikos šeimų | 78 | 136 | 111 |
| Dienos socialinė globa institucijoje | Neįgalieji, senyvo amžiaus asmenysNeįgalūs vaikai |  8453 | 9241 | 9060 |
| Dienos socialinė globa asmens namuose | Neįgalieji | 39 | 58 | 94 |
| Trumpalaikė socialinė globa institucijoje | Neįgalieji, senyvo amžiaus, socialinės rizikos asmenysVaikai, likę be tėvų globos | 252 22 | 27239 | 29529 |
| Ilgalaikė socialinė globa | Neįgalieji, senyvo amžiaus asmenysVaikai, likę be tėvų globos | 320166 | 349139 | 387134 |

2013 m. 1517 senyvo amžiaus asmenims nustatytas specialiųjų poreikių lygis (2012 m. – 1483 asmenims), išduoti 1607 neįgaliojo pažymėjimai (2012 m. – 1563). Finansuoti 23 NVO socialiniai projektai.

Savivaldybės administracija 2013 m. dalyvavo Integralios pagalbos plėtros programoje. Ši programa įgyvendinama 2013–2015 m., finansuojama Europos socialinio fondo lėšomis. Projekto vykdytojai – Klaipėdos miesto socialinės paramos centras ir Neįgaliųjų centras „Klaipėdos lakštutė“. Projekto įgyvendinimo metu papildomai 50 Klaipėdos miesto gyventojų teikiama dienos socialinė globa asmens namuose, sukurta naujų darbo vietų, naujiems darbuotojams organizuoti mokymai, įsigytos 4 transporto priemonės bei techninės pagalbos priemonės.

Klaipėdos mieste trūksta ilgalaikės globos paslaugų, teikiamų globos namuose asmenims su proto negalia. Siekiant spręsti šią problemą, 2013 m. sutrikusio intelekto žmonių globos bendrija „Klaipėdos viltis“ pateikė projektą Socialinės apsaugos ir darbo ministerijai dėl patalpų infrastruktūros ir gavo finansavimą. 2013 m. pradėti projektavimo darbai patalpose Debreceno g. 48. Pritaikytose patalpose bus teikiama ilgalaikė socialinė globa asmenims su proto negalia.

Palyginti su praėjusiais metais, mieste sumažėjo besikreipiančiųjų dėl piniginės socialinės paramos (socialinių pašalpų, išmokų ir kt.) skyrimo. 2013 m. besikreipiančiųjų buvo 3,8 proc. mažiau nei 2012 m., žr. 8 lentelę.

**8 lentelė. Pareiškėjų skaičius pagal paramos rūšis 2011–2013 m.**

|  |  |  |  |
| --- | --- | --- | --- |
| **Eil. Nr.** | **Paramos rūšys** | **Kreipėsi pareiškėjų** | **Pokytis (lyginami 2012 ir 2013 m.) (+;-)** |
| **2011 m.** | **2012 m.** | **2013 m.** |
| 1. | Socialinės pašalpos ir kompensacijos | 49260 | 54017 | 52683 | -1334 |
| 2. | Išmokos vaikams | 6218 | 7161 | 6649 | -512 |
| 3. | Šalpos išmokos | 3987 | 4016 | 4269 | +253 |
| 4. | Laidojimo pašalpos | 2038 | 1948 | 2028 | +80 |
| 5. | Socialinė parama mokiniams | 4501 | 4182 | 3431 | -751 |
| 6. | Vienkartinės pašalpos | 3544 | 2913 | 2615 | -298 |
| 7. | Kitos išmokos | 177 | 546 | 246 | -300 |
|  | **Iš viso:** | **69725** | **74783** | **71921** | **-2862** |

**Vietos bendruomenių projektų rėmimas**

2013 m. Klaipėdos miestui Socialinės apsaugos ir darbo ministerija skyrė 500 tūkst. Lt vietos bendruomenių veiklos projektams remti. Vietos bendruomenių tarybos (VBT) patvirtino 109 sprendimus dėl minėtų lėšų panaudojimo, iš jų įgyvendinti buvo 108 sprendimai.

Klaipėdos mieste 2013 m. daugiausia VBT sprendimų priimta dėl vaikų ir jaunimo užimtumo (43 sprendimai dėl vaikų žaidimo aikštelių įrengimų atnaujinimo) ir sporto ir sveikatinimo veiklos (31 sprendimas dėl sporto aikštelių įrangos atnaujinimo ir naujų lauko treniruoklių įrengimo ir 3 sprendimai dėl sporto prekių įsigijimo bendruomenėms nariams).

***Danės vietos bendruomenei*** buvo skirta 149 784 Lt ir pagal patvirtintus sprendimus buvo: įrengtos 8 vaikų žaidimo aikštelės; 4 vietose įrengti lauko treniruokliai (Sportininkų g., Dragūnai, Trinyčių parkas, Miško kvartalas); įsigyta priemonių ir medžiagų riedlenčių parko remontui (Puodžių g.); atnaujinta 4 krepšinių aikštelių įranga, nupirkta sporto inventoriaus Girulių bendruomenei (batutas, futbolo, tinklinio kamuoliai, badmintono rakečių rinkinys); įrengta 12 naujų suoliukų be atlošo, 16 šiukšliadėžių ir suremontuota 17 suoliukų; įsigyta 10 sulankstomų suolų, kurie bus naudojami bendruomenės susirinkimuose, šventėse ir pan.; organizuoti seminarai „Tėvų aktyvinimo skatinimas“; įrengtas greičio slopinimo kalnelis; įsigyta priemonių, reikalingų bendruomenės darbui organizuoti.

***Baltijos vietos bendruomenei*** buvo skirta 131 057 Lt ir pagal patvirtintus sprendimus buvo: atnaujinta 10 vaikų žaidimo aikštelių įranga; 4 vietose įrengti lauko treniruokliai (prie Andrejaus Rubliovo mokyklos, Martyno Mažvydo progimnazijos, Draugystės parke, prie „Aitvaro“ gimnazijos); įrengti skersiniai prie Andrejaus Rubliovo mokyklos ir „Aitvaro“ gimnazijos; atnaujinta krepšinio aikštelės įranga Debreceno g.; įrengti 3 dviračių stovai, 5 nauji suoliukai su atlošu, 6 suoliukai be atlošo, 3 šiukšliadėžės; suorganizuotos krepšinio sporto varžybos, kalėdiniai renginiai, seminarai „Tėvų aktyvinimo skatinimas“; sukurta Baltijos bendruomenės interneto svetainė www.klaipedosbalijosbendruomene.lt; suorganizuoti susitikimai su policijos pareigūnais ir nupirkta atšvaitų bendruomenės nariams; įsigyta fotoalbumų; įsigyta sporto prekių bendruomenės nariams: krepšinio, tinklinio, futbolo kamuolių; įsigyta priemonių, reikalingų bendruomenės darbui organizuoti.

***Marių vietos bendruomenei*** buvo skirta 137 995 Lt ir pagal patvirtintus sprendimus buvo: atnaujinta 8 vaikų žaidimo aikštelių įranga; 3 vietose įrengti lauko treniruokliai (Sąjūdžio parkas, kalnelis prie I. Simonaitytės gatvės, prie Liudviko Stulpino progimnazijos); atnaujinta 3 krepšinio aikštelių įranga; įrengtas suoliukas Bandužių g. 15; surengtas laidų ciklas radijo eteryje, organizuoti kalėdiniai renginiai Marių bendruomenės nariams, organizuoti seminarai „Tėvų aktyvinimo skatinimas“; įsigyta priemonių, reikalingų bendruomenės darbui organizuoti.

***Pajūrio vietos bendruomenei*** buvo skirta 81164 Lt ir pagal patvirtintus sprendimus buvo: atnaujinta 16 vaikų žaidimo aikštelių įranga; pastatytas daugiafunkcis lauko treniruoklis Taikos pr.; įsigyti skersinis, krepšinio stovas su lenta ir lanku, dviračių stovas, lygiagretė, krepšinio lankas ir 2 krepšinio lentos su lankais; įsigyta sporto prekių bendruomenės nariams: stalo teniso stalų, rakečių, kamuoliukų; surengtas laidų ciklas radijo eteryje; suorganizuoti susitikimai su policijos pareigūnais ir nupirkta atšvaitų bendruomenės nariams; įrengti 2 nauji suoliukai su atlošu, 3 šiukšliadėžės ir suremontuoti 5 suoliukai; įsigyta priemonių, reikalingų bendruomenės darbui organizuoti.

**Socialinis būstas**

2013 m. priimta ir vertinta 177 asmenų ir šeimų prašymai įrašyti į savivaldybėje sudaromus sąrašus socialinio būsto nuomai ir 10 asmenų prašymų išduoti pažymas apie teisę į valstybės paramą būstui įsigyti. Iš pateiktų prašymų įrašyti į sąrašus buvo patenkinti 167, pažymoms gauti – 9.

2013 metų asmenų ir šeimų, pageidaujančių išsinuomoti savivaldybės socialinį būstą, sąraše įrašyti 2513 asmenys ir šeimos. 2012 m. grįžtančių į Lietuvą reabilituotų politinių kalinių ir tremtinių bei jų šeimų aprūpinimo būstu sąraše įrašyti 47 asmenys ir šeimos.

2013 metais socialinis būstas buvo išnuomotas 37 asmenims ir šeimoms.

Daug dėmesio skirta savivaldybės gyvenamųjų patalpų techninei būklei. Kartu su viešąja įstaiga „Klaipėdos butai“ organizuotas 69 tuščių ir gyvenamųjų patalpų remonto darbų vykdymas. Per 2013 metus suremontuoti ir išnuomoti 33 butai. Taip pat, gerinant butų techninę būklę, buvo pakeisti langai ir durys 85 savivaldybės apgyvendintuose butuose.

**Sveikata**

Pastarųjų penkerių metų statistikos duomenys rodo, kad Klaipėdos gyventojų standartizuoto mirtingumo nuo širdies kraujagyslių sistemos ligų, galvos smegenų kraujotakos ligų, išorinių mirties priežasčių, piktybinių navikų rodikliai yra geresni nei šalies vidurkis. Siekiant dar geresnių rodiklių, būtina motyvuoti gyventojus dalyvauti įgyvendinant visuomenės sveikatos programas (gimdos kaklelio, krūties, priešinės liaukos, **storosios žarnos piktybinių navikų, prevencinės priemonės, širdies ir kraujagyslių ligų prevencinės priemonės)**. 2013 m. išanalizuotas ir įvertintas valstybinių visuomenės sveikatos programų įgyvendinimas savivaldybei pavaldžiuose pirminės sveikatos priežiūros centruose (PSPC), pateikti pasiūlymai dėl šių programų vykdymo pagerinimo. Visuomenės sveikatos programų geresnis vykdymas įtrauktas į PSPC strateginius veiklos planus kaip prioritetinė veiklos užduotis, kurios rezultatai susieti su įstaigų vadovų atlyginimo priedų nustatymu. Visuomenės sveikatos programų įgyvendinimas pagerėjo 10 proc.

2013 m. aktyviai dalyvauta PSO Sveiko miesto tinklo veikloje, Klaipėda tapo žinomesnė tarptautinėje erdvėje. Parengtas ir įgyvendintas Sveiko miesto idėjos populiarinimo veiksmų planas: suorganizuota tarptautinė konferencija, išleista reklaminė informacinė medžiaga, įvyko susitikimai su 4 tikslinėmis grupėmis.

Inicijuoti ir įgyvendinti 2013 – Sveikatingumo metų renginiai. Pasisekimo sulaukė seminarų ciklas „Kompiuterinės technologijos ir vaiko emocinė sveikata“, „Sveikatinimo mėnesiai“, Sveikatingumo (dienines) stovyklos vaikams „Sveika vasara“ .

Optimizuota BĮ Klaipėdos sutrikusio vystymosi kūdikių namų veikla, pertvarkant pareigybes ir sumažinant etatus. Inicijuotas „atokvėpio“ paslaugos poreikio ir galimybių tyrimas. Inicijuotas ir įgyvendintas Klaipėdos priklausomybės ligų centro perdavimas Sveikatos apsaugos ministerijai.

**Civilinės būklės aktų registravimas**

Pagrindiniai Civilinės metrikacijos skyriaus (CMS) rodikliai pateikiami 9 lentelėje:

**9 lentelė. Civilinės būklės aktų registravimo pagrindiniai rodikliai 2012–2013 m.**

|  |  |  |
| --- | --- | --- |
| **Santuokos** | **2012 m.** | **2013 m.** |
| Priimta prašymų įregistruoti santuoką, įtraukti į apskaitą bažnyčios nustatyta tvarka ar užsienio valstybėje įregistruotą santuoką  | 1301 | 1293 |
| Iš viso įregistruota santuokų | 1225 | 1190 |
| Įregistruota santuokų ne CMS patalpose | 60 | 69 |
| Įtraukta į apskaitą bažnyčios tvarka įregistruotų santuokų | 204 | 173 |
| Įtraukta į apskaitą užsienio valstybėse įregistruotų santuokų | 113 | 125 |
| Pravestos deimantinių vestuvių ceremonijos  | - | 1 |
| Pravestos auksinių vestuvių ceremonijos | 4 | 3 |
| Pravestos sidabrinių vestuvių ceremonijos | 3 | 1 |
| Įregistruota nepilnamečių santuokų | 1 | - |
| Išduota pažymų apie šeiminę padėtį tuoktis užsienyje | 184 | 190 |
| **Santuokos nutraukimai** | **2012 m.** | **2013 m.** |
| Iš viso įregistruota santuokų nutraukimų | 685 | 638 |
| Pirminių santuokos nutraukimų įrašų | 649 | 604 |
| Atlikta santuokos nutraukimo aktų įrašų papildymų | 694 | 574 |
| Įtraukta į apskaitą užsienio valstybėse įregistruotų santuokų nutraukimų | 36 | 34 |
| **Gimimai** | **2012 m.** | **2013 m.** |
| Iš viso įregistruota gimimų | 2231 | 2195 |
| Pirminių gimimo įrašų | 1875 | 1801 |
| Įtraukti į apskaitą gimusių vaikų užsienyje gimimai | 356 | 394 |
| Užregistruota trynukų | 4 | 1 |
| Užregistruota dvynukų | 28 | 23 |
| Užregistruota gimusių negyvų vaikų | 6 | 14 |
| Užregistruota gimusių ir mirusių vaikų | 3 | 8 |
| **Įvaikinimai** | **2012 m.** | **2013 m.** |
| Įregistruota papildymo, pakeitimo įrašų pateikus teismo sprendimus dėl įvaikinimo | 18 | 13 |
| **Mirties įrašai** | **2012 m.** | **2013 m.** |
| Iš viso įregistruota  | 2134 | 2178 |
| Pirminiai mirties įrašai  | 2070 | 2112 |
| Įtraukta į apskaitą mirusių užsienio valstybėse | 64 | 66 |
| Atkurta mirties įrašų | - | 1 |
| **Vardo, pavardės ir tautybės pakeitimas** | 2012 m. | **2013 m.** |
| Priimta prašymų dėl vardo, pavardės, tautybės pakeitimo | 98 | 74 |
| Įregistruota papildymų, pakeitimų įrašų dėl vardo, pavardės, tautybės pakeitimo | 117 | 73 |

**Gyvenamosios vietos deklaravimas**

2013 m. priimtos 1593 išvykimo deklaracijos, 10548 atvykimo deklaracijos, 2483 prašymai įtraukti į gyvenamosios vietos neturinčių asmenų apskaitą, priimta 1120 sprendimų taisyti, keisti ar naikinti gyvenamosios vietos deklaravimo duomenis. Išduota 7891 pažyma apie deklaruotą gyvenamąją vietą, 2024 pažymos apie įtraukimą į gyvenamosios vietos neturinčių asmenų apskaitą.

**UGDYMO IR KULTŪROS DEPARTAMENTAS**

Departamento veiklos kryptys yra: valstybės ir savivaldybės politikos švietimo, kultūros ir sporto srityse įgyvendinimas bei savivaldybės švietimo, kultūros ir sporto paslaugų gerinimas. Departamentas buvo atsakingas už 3 Klaipėdos miesto savivaldybės 2013–2015 metų strateginio veiklos plano programų priemonių įgyvendinimą: Miesto kultūrinių paslaugų puoselėjimo ir kultūrinių paslaugų gerinimo, Ugdymo proceso užtikrinimo programos, Kūno kultūros ir sporto plėtros programos.

**Kultūra**

2013 m. parengta K. Donelaičio 300-ųjų gimimo metinių sukakčiai skirtų renginių programa, parengta ir įgyvendinta Klaipėdos krašto 90-mečiui skirta renginių programa, parengtos Pakrančių ir jūrinio kultūros paveldo tyrimų gairės, Danės krantinėms suteikti pavadinimai, patvirtinta nauja Kultūros ir meno tarybos sudėtis. 2014 m. paskelbti Vėtrungių metais.

Pirmą kartą nepriklausomybės metų istorijoje įsteigtos meno stipendijos. 2013 metais išrinkti 4 stipendininkai, suteikiant galimybes menininkams realizuoti savo kūrybinius sumanymus. Parengtos konkurso sąlygos jaunimo teatro projektui finansuoti. Suteikus finansinę paramą sėkmingą kūrybinę veiklą pradėjo Klaipėdos jaunimo teatras, vadovaujamas režisieriaus V. Masalskio. Surengtas susitikimas-diskusija Lietuvos mokslų akademijoje pristatant Klaipėdos miestą ir jos aktualijas (miesto subalansuotos plėtros, uosto plėtros, ekologijos, krantotvarkos klausimais), siekiant ieškoti mokslinio pagrindimo šioms problemoms spręsti. Parengta ir savivaldybės tarybos patvirtinta bendradarbiavimo sutartis su Klaipėdos universitetu. Pabaigus statyti Mažosios Lietuvos muziejaus fondų pastatą, sudarytos tinkamos sąlygos muziejaus kultūros paveldo išsaugojimui.

**Sportas**

2013 m. sėkmingai organizuoti du dideli sporto renginiai: 1) IX pasaulio lietuvių sporto žaidynės, kuriose dalyvavo 3,5 tūkstančio dalyvių ir svečių iš 20 pasaulio valstybių ir Lietuvos; 2) Europos jaunių sunkiosios atletikos čempionatas, kuriame iš visų Europos valstybių dalyvavo 600 sportininkų.

Organizuotas „Sportas visiems“ renginių plano įgyvendinimas, iš jų svarbiausi: mokinių sporto žaidynės Mero taurei laimėti (6000 dalyvių); Vilties bėgimas (daugiau kaip 5000 dalyvių), miesto krepšinio mėgėjų čempionatas (iki 1500 dalyvių); olimpinės dienos renginiai miesto sporto bazėse ir mokyklose (iki 2000 dalyvių), tarptautinis „Gintarinės jūrmylės“ bėgimas (iki 1000 dalyvių). Iš viso mieste organizuoti 122 „Sportas visiems“ renginiai, kuriuose dalyvavo 46514 dalyvių, ir 714 sporto šakų varžybų, kuriose dalyvavo 31160 dalyvių.

Koordinuotas įvairių miesto rinktinių dalyvavimas šalies čempionatuose bei penkių biudžetinių sporto mokymo įstaigų, kuriose sportuoja 3891 sportininkas, veikla. Įvairių amžiaus grupių Lietuvos čempionatuose, Europos čempionatuose, Pasaulinėje studentų universiadoje iškovota 450 medalių. Mieste organizuotai sportuoja daugiau kaip 13000 bendruomenės narių.

Įvykdyti sporto reformos plano I etapo darbai. Pagal sportuojančio mokinio krepšelio metodiką nuo 2014 m. sausio mėn. savivaldybės finansavimą gauna 1148 vaikai, 700 daugiau negu prieš reformos įgyvendinimą. Tokiu būdu skatinama sporto klubų, dirbančių su vaikais, veikla ir siekiama kuo daugiau vaikų pritraukti į kūno kultūrą ir sportą.

2013 m. buvo investuota į sporto objektus. 2013 m. užbaigtas Klaipėdos centrinio stadiono rekonstrukcijos projekto vienas iš etapų – įrengtas dirbtinės žolės aikštynas su 1000 vietų tribūnomis, iš jų 500 vietų dengtomis tribūnomis. Pagerintos treniruočių ir varžybų sąlygos daugiau kaip 1000 futbolo mėgėjų. Gavus lėšų iš Kūno kultūros ir sporto rėmimo fondo, suremontuota ir paruošta 10 sporto bazių IX pasaulio lietuvių sporto žaidynėms, nupirktas reikiamas inventorius ir įranga.

**Švietimas**

2013 m. koordinuota 96 įstaigų (nuo 2013 m. rugsėjo 1 d. – 95 įstaigų) veikla. Mieste veikė 43 ikimokyklinės įstaigos, 8 mokyklos-darželiai, 1 pradinė, 12 pagrindinių (3 specialiosios, o nuo 2013 m. rugsėjo 1 d. – 2 specialiosios, nes „Gubojos“ mokykla reorganizuota prijungiant ją prie „Medeinės“ mokyklos), 10 progimnazijų, 13 gimnazijų (2 suaugusiųjų), 6 neformaliojo švietimo įstaigos, Regos ugdymo ir Pedagogų švietimo ir kultūros centrai, Pedagoginė psichologinė tarnyba.

2013 m. koordinuoti šie projektai: „Ikimokyklinio ir priešmokyklinio ugdymo plėtra“, „Mokyklų tobulinimo programa +“ (projektai „Bendrojo lavinimo mokyklų modernizavimas“, „Bendrojo lavinimo mokyklų bibliotekų modernizavimas“, „Technologijų, menų ir gamtos mokslų mokymo infrastruktūros modernizavimas“), „Pradinio ugdymo tobulinimas“, „Mokymosi visą gyvenimą“ (tarptautinė programa „Domėkis ir tau pasiseks“). Dalyvauta tarptautiniame projekte SYBERB, Leonardo da Vinci paprogramės mobilumo projekte „Neįgaliųjų profesinio orientavimo ir mokymo patirtis ES šalyse“ (įvyko vizitai į Maltą, Turkiją, Estiją, Italiją ir Austriją). Pateikta paraiška dalyvauti tarptautiniame projekte „Nepilnamečių nusikaltimų prevencija, įgyvendinant atkuriamojo teisingumo modelį ir institucijų bendradarbiavimą.“

Koordinuojant Savivaldybės administracijos vaiko gerovės komisijos funkcijų vykdymą, 2013 m. buvo organizuota 20 posėdžių dėl minimalios ar vidutinės priežiūros priemonių skyrimo, svarstyta medžiaga, susijusi su 52 vaikų elgesiu, jiems skirtos minimalios ar vidutinės priežiūros priemonės, pateiktos 38 ataskaitos dėl minimalios ar vidutinės priežiūros priemonių vykdymo.

Siekiant optimizuoti savivaldybės švietimo įstaigų veiklą, vykdytos Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano priemonės: Vydūno vidurinei mokyklai, įgyvendinančiai Humanistinės kultūros ugdymo menine veikla sampratos elementus, įvykdžius vidurinio ugdymo programos akreditaciją, vidurinės mokyklos pavadinimas pakeistas į gimnazijos pavadinimą. Tęsiama „Versmės“ specialiosios mokyklos-darželio ir „Inkarėlio“ mokyklos-darželio vidaus struktūros pertvarka, nekomplektuojant pradinių klasių, pradėta „Nykštuko“ mokyklos-darželio vidaus struktūros pertvarka, įvykdyti struktūriniai pokyčiai Sendvario pagrindinėje mokykloje ir jai suteiktas progimnazijos pavadinimas. Pradėtas įgyvendinti nuotolinio mokymo būdas pavienio mokymosi forma Naujakiemio suaugusiųjų, Baltijos gimnazijose, „Vyturio“ pagrindinėje mokykloje. Vytauto Didžiojo ir „Ąžuolyno“ gimnazijose pradėtos formuoti klasės akademinių poreikių turintiems mokiniams. Įkurta ir pritaikyta ikimokyklinio ugdymo grupė Litorinos mokykloje klausos negalią turintiems vaikams. Reorganizuota „Gubojos“ mokykla (Smiltelės g. 22), prijungiant ją prie „Medeinės“ mokyklos (Panevėžio g. 2). Atlaisvinta Smiltelės g. 22 pastato dalis perduota valdyti patikėjimo teise Moksleivių saviraiškos centrui.

Laiduojant veiksmingą savivaldybės švietimo įstaigų veiklą, parengti ir savivaldybės tarybos patvirtinti nauji priėmimo į bendrojo ugdymo mokyklas, neformaliojo švietimo įstaigas, ikimokyklinio ugdymo įstaigas tvarkos aprašai, pradėta taikyti centralizuota elektroninė priėmimo sistema į ikimokyklines ir priešmokyklines grupes. Siekiant mokyklose išbandyti elektroninio mokinio pažymėjimo galimybes, pradėtas vykdyti bandomasis diegimo projektas Liudviko Stulpino progimnazijoje.

Buvo organizuota 11 valstybinių brandos egzaminų 58 valstybinių brandos egzaminų centruose. Koordinuotas 5 mokyklinių brandos egzaminų organizavimas ir vykdymas 55 mokyklinių brandos egzaminų centruose bei pagrindinio ugdymo programos baigimo pasiekimų patikrinimai 24 bendrojo ugdymo mokyklose. Parengta paraiška Nacionaliniam egzaminų centrui ir gautas pritarimas dalyvauti tyrime „Standartizuotų testų taikymas savivaldybėse 2014 m.“, todėl visos savivaldybės bendrojo ugdymo mokyklos turės galimybę gauti objektyvią informaciją apie 4 klasių mokinių lietuvių kalbos ir matematikos, o 8 – lietuvių kalbos, matematikos ir istorijos pasiekimus.

Įgyvendinant vadovų atestacijos programą, atestuota 11 švietimo įstaigų vadovų (iš jų 1 – I, 6 – II ir 4 – III kvalifikacinei kategorijai).

Buvo organizuojami įvairūs renginiai: 31 miesto dalykinė olimpiada ir 20 konkursų (dalyvavo 1440 mokinių). 133 mokiniai dalyvavo 21 respublikinėje olimpiadoje. Miesto olimpiadų ir konkursų turuose išskirta 260, šalies mastu – 30 I–III vietų nugalėtojų, tarptautiniu lygmeniu – 1 mokinys, laimėjęs gamtos mokslų srityje sidabro medalį. Suorganizuotos miesto mokinių konferencijos (Klaipėdos sukilimo 90-mečiui „Klaipėdos uostas – vartai į Europą“, „Pasaulis be žalingų įpročių“, „Tremtis jauno žmogaus akimis“, „Fizika aplink mus“ ir kt.), Kalėdinis mero priėmimas gabiausiems miesto mokiniams (dalyvavo 91 mokinys). Skatinant pilietines iniciatyvas, suorganizuota 11 renginių (ikimokyklinio amžiaus vaikų šventė „Ruskij suvenir“, Abiturientų šventė, Tarptautinės vaikų gynimo dienos renginiai, Gedulo ir vilties dienos, Okupacijos ir genocido dienos minėjimai, Rugsėjo pirmosios šventiniai renginiai, kino festivalis „Mes – klaipėdiečiai“ ir kt.). Ugdant meninius gebėjimus, suorganizuoti 68 festivaliai ir konkursai, dalyvauta tarptautiniuose festivaliuose Čekijoje, Lenkijoje, Latvijoje, Vokietijoje, Rusijoje, Klaipėdos miesto muzikos žvaigždžių ir žvaigždučių koncerte-susitikime Vilniaus rotušėje ir kt. Surengta 11 parodų ir plenerų, įgyvendinta 19 projektų, buvo tęsiami projektai „Gerumo mokykla“, „Salve, Klaipėda!“, suorganizuota Mokinių mokomųjų bendrovių mugė, edukacinis renginių ciklas „Vakarai prie židinio“, regioninis edukacinis projektas „Skirtingų kultūrų suvienyti“, ekskursijų savaitė pradinių klasių mokiniams „Klaipėda – istorija ir dabartis“, akcija „Padėkime žiemojantiems paukščiams ir gyvūnams“.

**URBANISTINĖS PLĖTROS DEPARTAMENTAS**

Departamentas yra atsakingas už: 1) savivaldybės funkcijų teritorijų planavimo, žemėtvarkos, statybos leidimų ir statinių priežiūros, paveldosaugos, geodezijos ir kartografijos klausimais įgyvendinimą; 2) teritorijų planavimo, savivaldybės teritorijos bendrojo plano, detaliųjų ir specialiųjų planų rengimo, sprendinių įgyvendinimo organizavimą; 3) kraštovaizdžio, želdinių, nekilnojamojo kultūros paveldo ir savivaldybės įsteigtų saugomų teritorijų apsaugos užtikrinimą.

Departamentas vykdo Klaipėdos miesto savivaldybės 2013–2015 metų strateginio veiklos plano Miesto urbanistinio planavimo programos įgyvendinimą.

**Geodezija ir geoinformacinės sistemos**

2013 m. topografinių nuotraukų pagrindu atnaujinta 2350 ha Klaipėdos miesto teritorijos erdvinių duomenų. Vykdytas naujų adresų žemės sklypams, pastatams, korpusams suteikimas (221 adresas), adresų suteikimas butams, patalpoms (2346 adresai), buvo keičiamos gatvių pavadinimų geografinės charakteristikos, suteikti pavadinimai 2 naujai suprojektuotoms gatvėms.

Pasitelkiant GIS duomenų bazę sudarytas Klaipėdos miesto savivaldybės vietinės reikšmės kelių sąrašas. Parengtas Klaipėdos miesto savivaldybės vietinės reikšmės kelių sąrašas ir Klaipėdos miesto savivaldybės vietinės reikšmės kelių informacinės sistemos nuostatai.

**Paveldosauga**

2013 m. atliktas 30 kultūros paveldo objektų fizinės būklės įvertinimas, parengta 20 kultūros paveldo objektų patikrinimo aktų, parengtos 7 inicijuojamų saugoti objektų paveldosauginės ekspertizės.

2013 m. buvo organizuojamas detaliųjų planų rengimas: teritorijos tarp Pilies gatvės, akcinės bendrovės „Baltijos“ laivų statyklos, uosto akvatorijos ir Danės upės detalusis planas (detalusis planas yra patvirtintas); teritorijos tarp Didžiosios Vandens, Pasiuntinių, Tomo, Vežėjų gatvių detalusis planas (detalusis planas iš esmės buvo pabaigtas rengti, pateiktas Klaipėdos miesto savivaldybės nuolatinei statybos komisijai), viešojo naudojimo erdvių miesto istorinėje dalyje (U16) detalusis planas (įvyko viešasis svarstymas, rengiamasi pateikti Klaipėdos miesto nuolatinei statybos komisijai).

2013 m. savivaldybės taryba priėmė sprendimą dėl pritarimo Klaipėdos miesto savivaldybės administracijos ir Klaipėdos m. evangelikų liuteronų parapijos bendradarbiavimo sutarčiai. Bendradarbiavimo sutartis buvo pasirašyta 2013 m. vasario 13 d. Sutarties objektas – bendradarbiavimas dėl Šv. Jono bažnyčios atkūrimo, siekiant bendrų tikslų: atkurti bažnyčios bokštą; perlaidoti XVI–XVIII a. miestiečių palaikus.

Organizuotas Europos paveldo dienų minėjimas Klaipėdos mieste: buvo pakelta Europos paveldo vėliava Klaipėdos piliavietėje, moksleiviams organizuotas edukacinis renginys pilies muziejuje „Klaipėda: nuo karališkosios sostinės iki uostamiesčio“.

**Žemėtvarka ir teritorijų plėtra**

2013 m. išnagrinėta 150 asmenų prašymų leisti rengti žemės sklypų planus, prilyginamus detaliojo teritorijų planavimo dokumentui (2012 m. – 110 prašymų). Parengta 135 vnt. preliminarių žemės sklypų ribų schemų ir nustatyta žemės sklypų planų rengimui reikalavimų (2012 m. – 92 vnt.); parengta 83 vnt. Savivaldybės administracijos direktoriaus įsakymų projektų dėl sklypų planų, prilyginamų detaliojo teritorijų planavimo dokumentams (2012 m. – 60 vnt.); parengta 58 vnt. žemės sklypų su kadastrinių matavimų duomenimis planų (2012 m. – 50 vnt.). Savivaldybei nuosavybės teise priklausančių pastatų ir statinių eksploatavimui Nekilnojamojo turto registre įregistruota 30 žemės sklypų (2012 m. – 7 vnt.), iš jų 27 žemės sklypai – švietimo įstaigų pastatų eksploatavimui. Inicijuota 18 valstybinės žemės sklypų pardavimo ir nuomos aukcionų (2012 m. – 13). Parduoti 9, išnuomoti 2 žemės sklypai (2012 m. inicijuota 12 aukcionų, 4 žemės sklypai parduoti, išnuomotų nebuvo).

Buvo atnaujinta ir papildyta valstybinės žemės naudotojų, laikinai nesudariusių žemės nuomos sutarčių, duomenų bazė, pagal kurios duomenis papildomai (palyginti su 2012 m.) žemės nuomos mokesčiu apmokestinti 97 asmenys.

Pradėta žemės sklypo Nemuno g. 93A, reikalingo Baltijos pr. tęsinio tiesimui, paėmimo visuomenės poreikiams procedūra.

Siekiant spręsti teritorijų planavimo dokumentų prieinamumo problemą, Klaipėdos miesto savivaldybės interneto tinklalapyje paskelbti visų patvirtintų savivaldybės lygmens teritorijų planavimo dokumentų sprendiniai (brėžiniai, aiškinamieji raštai).

**Statybos leidimų išdavimas**

2013 metais išduotų statybą leidžiančių dokumentų skaičius pagal rūšis pateikiamas 10 lentelėje.

**10 lentelė. Statybą leidžiančių dokumentų išdavimas (vienetais)**

|  |  |  |  |  |  |
| --- | --- | --- | --- | --- | --- |
| **Statybą leidžiantys dokumentai** | **2009 m.** | **2010 m.** | **2011 m.** | **2012 m.** | **2013 m.** |
| Leidimai statyti naują (-us) statinį (-ius) / rekonstruoti statinį (-ius) / atnaujinti (modernizuoti) pastatą (-us) | 467 | 450 | 302 | 220 | 307 |
| Rašytiniai pritarimai statinio projektui | 45 | 29 | 172 | 568 | 361 |
| **Iš viso išduota dokumentų** | **512** | **479** | **474** | **788** | **668** |
| Iš jų: |  |  |  |  |  |
| Perregistruota statybą leidžiančių dokumentų  | 45 | 47 | 52 | 28 | 83 |
| Perrašyta statybos leidimų | 42 | 19 |  |  |  |
| Pratęsta statybos leidimų |  |  |  | 2 | 1 |

2012 m. buvo išduoti 242 leidimai vykdyti žemės darbus ar teritorijų atitvėrimui bei eismo apribojimui (2012 metais buvo išduota 176 vnt.).

**Statinių priežiūra**

Vykdant statinių naudojimo priežiūrą (žr. 11 lentelę), 2013 metais patikrinti 259 pastatai: 137 gyvenamosios paskirties ir 122 negyvenamosios paskirties pastatai (4 lentelė). 72 tikrinti pastatai yra blogos būklės, 56 pastatų naudotojams surašyti nurodymai (reikalavimai) dėl pastatų techninės būklės gerinimo bei priežiūros vykdymo.

**11 lentelė. Statinių naudojimo priežiūros rezultatai**

| **Eil.****Nr.** | **Statinių grupės (pagal jų naudojimo paskirtį) pavadinimas** | **Statinių skaičius pagal sudarytus statinių naudotojų sąrašus** | **Surašyta nurodymų (reikalavimų) dėl statinio techninės** | **Įvykdyta nurodymų (reikalavimų)** |
| --- | --- | --- | --- | --- |
| **Iš viso** | **Iš jų patikrinti:** |
| **Iš viso** | **Blogos techninės būklės** |
| **1** | **2** | **3** | **4** | **5** | **6** | **7** |
| **2009 metai** |
| 1. | Gyvenamieji pastatai | 3081 | 344 | 27 | 36 | 29 |
| 2. | Negyvenamieji pastatai | 251 | 23 | 18 | 15 | 5 |
| 3. | Inžineriniai statiniai | - | - | - | - | - |
| **2010 metai** |
| 1. | Gyvenamieji pastatai | 3084 | 182 | 11 | 17 | 8 |
| 2. | Negyvenamieji pastatai | 325 | 23 | 5 | 17 | 3 |
| 3. | Inžineriniai statiniai | - | - | - | - | - |
| **2011 metai** |
| 1. | Gyvenamieji pastatai | 3088 | 137 | 3 | 25 | 16 |
| 2. | Negyvenamieji pastatai | 325 | 43 | 19 | 14 | 12 |
| 3. | Inžineriniai statiniai | - | - | - | - | - |
| **2012 metai** |
| 1. | Gyvenamieji pastatai  | 3088 | 103 | 5 | 28 | 15 |
| 2. | Negyvenamieji pastatai | 325 | 85 | 16 | 28 | 12 |
| 3. | Inžineriniai statiniai | - | - | - | - | - |
| **2013 metai** |
| 1. | Gyvenamieji pastatai  | 3088 | 137 | 23 | 39 | 29 |
| 2. | Negyvenamieji pastatai | 978 | 122 | 49 | 23 | 17 |
| 3. | Inžineriniai statiniai | - | - | - | - | - |

**MIESTO ŪKIO DEPARTAMENTAS**

Departamentas yra atsakingas už: 1) miesto viešųjų erdvių, paplūdimių bei miesto kapinių priežiūrą ir tvarkymą; 2) savivaldybei priskirtų aplinkos apsaugos funkcijų vykdymą; 3) atliekų tvarkymo organizavimą; 4) keleivių vežimą viešuoju transportu; 5) vietinės reikšmės kelių ir gatvių priežiūrą ir saugų eismą; 6) būsto energetiką, renovavimą ir eksploataciją; 7) savivaldybės pastatų ir įrenginių eksploatacijos ir einamojo remonto darbų vykdymą; 8) civilinės saugos valstybinių funkcijų vykdymą. Miesto ūkio departamentas buvo atsakingas už 2013–2015 m. strateginio veiklos plano Aplinkos apsaugos, Susisiekimo sistemos priežiūros ir plėtros, Miesto infrastruktūros objektų priežiūros ir modernizavimo, Ugdymo proceso užtikrinimo programų priemonių vykdymą.

**Miesto viešųjų erdvių priežiūra ir tvarkymas**

2013 metais buvo vykdomi aplinkos tvarkymo darbai mieste. Gatvėse, skveruose, parkuose pašalinta 346 vnt. medžių (sausuolių, persenusių, su puviniais), nugenėta 2141 vnt., išfrezuoti 84 kelmai. Pasodinta 80 vnt. naujų medžių Liepų g., Reikjaviko g. 2013 m. sutvarkyta aikštelė prie burlaivio „Meridianas“: suremontuota 90 m2 gelžbetoninių plokščių, 13 m2 grindinio ir 13 m akmeninių bortų, pakeistos suolų medinės dalys (72 metrai).

2013 metais vykdyta septyniolikos Klaipėdos miesto vandens telkinių priežiūra. Užbaigti Draugystės parko tvenkinių valymo darbai, sutvarkyta aplinka apie tvenkinius. Vykdyti Mumlaukio ežero dugno valymo darbai, sausinamas ir išvežamas dumblas. 2013 metais palei Žardės tvenkinio pakrantes buvo išpjauta 13217 m2 helofitų (nendrės, švendrai, savaiminiai karklai).

Suremontuota ir atnaujinta 1825 m2 medinių takų per kopagūbrius Melnragės, Girulių poilsio zonose, atstatyti po audros suniokoti dveji mediniai laiptai, remontuoti mediniai laiptai per kopas Girulių ir II Melnragės paplūdimyje, keičiant atskiras pakopas, statramsčius bei porankius.

2013 metais buvo vykdoma miesto gėlynų priežiūra. Prižiūrėta 2278 m2 vienmečių augalų gėlynų, 2659 m2 daugiamečių augalų gėlynų, 88 vnt. pastatomųjų vazų, 188 vnt. kabinamųjų vazų, 21 vnt. kabinamųjų lovelių. Skvere prie „Meridiano“ įrengtas 300 m2 naujas rožynas.

Siekiant pašalinti aplinkos teršimo šaltinius mieste, organizuotas 18 nelegalių sąvartynų sutvarkymas, padangų atliekų (153 t) išvežimas. Organizuota kasmetinė pavasario talka, kurios metu buvo surinkta ir išvežta 61 tona mišrių komunalinių ir 4 t biologiškai skaidžių atliekų. Sutvarkytos šios pavienės užterštos teritorijos: Lypkių g. teritorijos dalis link UAB „Kartono tara“, Šiaurės pr., Kaštonų g. tęsinys, Kretingos g. 8, Statybininkų pr. ir Minijos g. sankryža, Minijos dubliuojančios g. pakelės, Senosios Smiltelės g. apie asfaltuotas aikšteles ir pakelės; Panevėžio g. ir kt.

Vykdoma beglobių gyvūnų kontrolė, sugauti 1683 gyvūnai. Visiškai sukurta ir aptarnaujama naminių gyvūnų ir jų savininkų duomenų bazė. Bazėje užregistruota 90 gyvūnų.

Kalėdinių švenčių metu buvo papuoštos miesto gatvės ir aikštės: Teatro aikštėje pastatyta 20 m aukščio surenkamos konstrukcijos originaliais puošybos elementais puošta kalėdinė eglė (išrinkta gražiausia Lietuvoje), Atgimimo aikštėje pastatyti 4 tūriniai puošybos elementai (ornamentai suderinti su kalėdinės eglės puošybos elementais), pakabintas 201 tūrinis puošybos elementas ant centrinių miesto gatvių apšvietimo atramų, Tiltų gatvėje pakabinti 57 puošybos elementai „Jūros banga“, Turgaus gatvėje – 38 puošybos elementai „Eglutė“, puošybos elementai „Žvaigždutė“ pakabinti Mažvydo alėjoje (56 vnt.) ir Melnragėje (70 vnt.), papuošti 163 medžiai elektrinėmis girliandomis ir papuošta 880 m namų fasadų Teatro aikštėje.

Per 2013 metus pastatyti 4 nauji visuomeninio transporto keleivių laukimo paviljonai ir vienas perkeltas iš miesto pakraščio (išlaipinimo stotelė) į miesto centrinę dalį.

**Aplinkosauga ir atliekų tvarkymas**

Organizuota medžių, krūmų ir kitų želdinių, augančių ne miško žemėje, apsauga, priežiūra ir nuostolių juos iškirtus atlyginimas, išduota 300 leidimų naikinti želdinius, surinkta 82,6 tūkst. Lt už želdinių naikinimą.

Organizuotas Klaipėdos miesto savivaldybės aplinkos monitoringo vykdymas (oro kokybės, triukšmo, paviršinių vandens telkinių, dirvožemio ir biologinės įvairovės).

Organizuotas ekologinis švietimas: mokykloms ir bibliotekoms prenumeruoti aplinkosauginės spaudos leidiniai „Žaliasis pasaulis“, „Tėviškės gamta“, „Žalioji Lietuva“.

Toliau tobulinama savivaldybės organizuojama komunalinių atliekų tvarkymo sistema. Parengtas ir patvirtintas Klaipėdos miesto savivaldybės 2013–2020 m. atliekų tvarkymo planas. Pakeistas ir patvirtintas naujas vietinės rinkliavos už komunalinių atliekų surinkimą ir tvarkymą dydis; vietinės rinkliavos mokėtojams nuo 2014 m. pakeistos metinės komunalinių atliekų susikaupimo normos ir vietinės rinkliavos įmokos. Pradėjo veikti didelių gabaritų atliekų surinkimo aikštelės: Tilžės g. 66A, Plieno g. 13, Šiaurės pr. 30. Klaipėdos miesto savivaldybės teritorijoje susidarančios komunalinės atliekos pradėtos tvarkyti aukštesniu atliekų tvarkymo hierarchijos lygiu nei atliekų šalinimas, t. y. atliekos naudojamos energijai gauti prieš tai atskyrus atliekas, netinkamas perdirbti. Visuomenė buvo šviečiama atliekų tvarkymo klausimais naudojant viešinimo paslaugas per žiniasklaidos atstovus, sukurti ir eksponuoti socialinės reklamos plakatai „Nepaversk savo kiemo šiukšlynu“, parengti ir transliuoti informaciniai siužetai per regioninę televiziją.

Vykdytas vietinės rinkliavos administravimas: nagrinėti fizinių ir juridinių asmenų prašymai dėl nulinės metinės vietinės rinkliavos ir kitos paskirties metinės vietinės rinkliavos taikymo už 2010−2013 m. UAB Klaipėdos regiono atliekų tvarkymo centrui Savivaldybės administracijos direktoriaus įsakymais pavesta 782 vietinės rinkliavos mokėtojams taikyti nulinę metinę vietinę rinkliavą bei 20 vietinės rinkliavos mokėtojams taikyti kitos paskirties metinę vietinę rinkliavą.

**Keleivių vežimas viešuoju transportu**

Įgyvendinant priemiesčio maršrutų į bendrąją viešojo transporto sistemą integravimo procedūras, 2013 m. integruoti du priemiesčio maršrutai (Klaipėda–SB ,,Aisė“ ir Klaipėda–SB ,,Šernai“). Šie maršrutai nuo 2014 m. sausio 1 d. pradėjo funkcionuoti kaip viešojo transporto sistemos dalis.

**Vietinės reikšmės kelių priežiūra ir eismo organizavimas**

2013 m. suremontuota 31 tūkst. m2 duobėtos asfaltbetonio dangos miesto gatvėse (teikiant prioritetą toms gatvėms, kuriomis važinėja viešasis transportas), iš jų 7,5 tūkst. m2 atnaujinta iš esmės – įrengta ištisinė asfaltbetonio danga Šilutės plento ruože nuo Vingio g. iki Smiltelės g. Daugiabučių gyvenamųjų namų kiemuose suremontuota 1,9 tūkst. m2 asfaltbetonio dangų. Greideriuota 377 tūkst. m2 žvyruotų miesto gatvių dangų. Suremontuota 3 tūkst. m2 žvyruotų miesto gatvių dangų, 5,9 tūkst. m2 šaligatvių ir pėsčiųjų takų dangų.

Vykdytas einamasis gatvių važiuojamosios dalies ženklinimas (paženklinta 4,4 tūkst. m2 ir įrengti 6 greičio slopinimo kalneliai iš asfaltbetonio). Iš mokamo automobilių stovėjimo sistemos mieste sukūrimui ir išlaikymui skirtų lėšų suremontuota 592 m2 šaligatvių, 2 automobilių stovėjimo aikštelės (2,7 tūkst. m2). Daugiabučių gyvenamųjų namų kiemuose suremontuota 1,5 tūkst. m2 asfaltbetonio dangų.

Siekiant užtikrinti saugų eismą mieste pastatyta 463 vnt. naujų kelio ženklų, suremontuota 27 vnt. tvorelių. Pastatyta 1172 m naujų atitvarų P. Lideikio gatvėje. 2013 metais, vykdant Minijos gatvės rekonstrukciją, naujai įrengti šviesoforai Kalnupės g. ir Minijos g. sankryžoje. Siekiant užtikrinti pėsčiųjų saugumą dviejose perėjose (Statybininkų pr. ir Taikos pr.) įrengtas kryptinis apšvietimas.

2013 m. paruoštos keturių žiedinių sankryžų horizontaliojo žymėjimo schemos ir atliktas žymėjimas. Paruošta ir įgyvendinta Šilutės pl.–Debreceno g. sankryžos nauja eismo organizavimo schema. Paruošta ir įgyvendinta eismo organizavimo schema Žvejų gatvėje vasaros sezonui.

**Kapinių priežiūra**

2013 metais išduoti 1806 leidimai laidoti žmogaus palaikus. Iš jų valstybės ir savivaldybės biudžeto lėšomis organizuotas 36 žmonių palaikų palaidojimas. Organizuotas 291 mirusio (žuvusio) žmogaus palaikų pervežimas iš įvykio vietų pagal teisėsaugos institucijų raštiškus pranešimus ir šių žmonių palaikų laikymas, iki atsiims artimieji arba bus duotas leidimas laidoti.

Lėbartų kapinėse įrengti 6 nauji kvartalai, suformuotos naujos kapavietės – 230 vienvietės ir 750 šeimos (iš viso – 6112,5 m2).

Joniškės kapinėse suremontuoti pagrindiniai įėjimo laipteliai ir susisiekianti akmeninė atrama. Lėbartų kapinėse suremontuota 300 metrų tvoros. Lėbartų administraciniame pastate suremontuotos ir pritaikytos administracinei veiklai 30 m2 patalpos, suremontuotas administracinio pastato stogas.

Vykdyta kapaviečių inventorizacija Joniškės ir Lėbartų kapinėse (Lėbartų kapinėse inventorizacijos įvykdymas siekė 80 %, Joniškės kapinėse – 40 %). Inicijuota Lėbartų kapinių giluminio artezinio vandens gręžinio ir priklausančios apsauginės teritorijos įregistravimo procedūra. Kopgalio ir Girulių kapinėse įrengti informaciniai stendai.

Nuolat prižiūrimos ir parengiamos šventiniams renginiams (papildomai Sausio 15-oji, Kovo 11-oji, Jūros šventė): Lėbartų kapinėse – signataro A. Žalio kapavietė, Kopgalio kapinėse –L. Stulpino ir J. Žiliaus-Jonylos kapavietės, Senosiose kapinėse Skulptūrų parko teritorijoje – Lietuvos karių kapas. Pavasarį ir rudenį organizuota po 5 talkas Lėbartų ir Joniškės kapinėse.

**Būsto energetika, renovavimas ir eksploatacija**

2013 m. atlikta neefektyviausiai energiją vartojančių daugiabučių gyvenamųjų namų atranka, vykdyti kiti organizaciniai veiksmai dėl dalyvavimo valstybės finansuojamame projekte „Daugiabučių namų modernizavimo skatinimas, II etapas“. Organizuotas energetinių sertifikatų ir investicinių projektų 24 planuojamiems modernizuoti (atnaujinti) daugiabučiams namams parengimo viešasis pirkimas.

Buvo atsakyta į daugiau kaip 400 interesantų žodinių paklausimų. Kreipiantis žodžiu, dominavo klausimai, susiję su bendrijos įkūrimu ir jos valdymo organų veikla bei dėl administratorių veiklos, organizuojant bendrojo naudojimo objektų remonto darbus ir mokesčių už juos paskirstymą. Iš rašytinių skundų daugiausia nusiskundimų nagrinėta dėl galimai netinkamos bendrijų valdymo organų veiklos, mokesčių skaičiavimo teisingumo, namų bendrojo naudojimo objektų netinkamo administravimo, administratorių prašomos informacijos nesuteikimo bei jų netinkamų funkcijų vykdymo.

**Socialinės infrastruktūros priežiūra**

2013 m. langai pakeisti plastikiniais 4 švietimo įstaigų pastatuose: lopšelių-darželių „Putinėlis“, „Du gaideliai“ ir „Linelis“, „Šaltinėlio“ mokyklos-darželio.

Atlikti paprastojo remonto darbai 15 švietimo įstaigų. Daugiausia lėšų skirta Martyno Mažvydo progimnazijos sanitarinių patalpų remontui (130 tūkst. Lt). Remontuotas Hermano Zudermano gimnazijos pastato stogas ir elektros instaliacija. Ikimokyklinio ugdymo įstaigų pastatuose remontuoti stogai, elektros instaliacijos, kanalizacijos tinklai, virtuvių patalpos. Pradėtas pastato, esančio Smiltelės g. 22 (buvusi „Gubojos“ specialioji mokykla), patalpų remontas siekiant jį pritaikyti Moksleivių saviraiškos centro veiklai.

Atlikti paprastojo remonto darbai kitose biudžetinėse įstaigose: suremontuotas Klaipėdos kultūrų komunikacijų centro pastato stogas; Klaipėdos miesto savivaldybės viešosios bibliotekos filialo pastato (Kauno g. 49) stogas; atliktas sporto salės ir kitų patalpų (Pilies g. 2A) remontas; pakeisti avarinės būklės vamzdynai Klaipėdos nakvynės namų pastatuose (Viršutinė g. 21 ir Šilutės pl. 8) ir kt.

**Civilinės saugos valstybinių funkcijų vykdymas**

2013 m. patikrintas Klaipėdos miesto 5 pavojingųjų objektų Pramoninių avarijų prevencijos, likvidavimo ir tyrimo nuostatų reikalavimų vykdymas ir pagal kompetenciją pateiktos ataskaitos apie šiuose objektuose organizuojamą civilinės saugos veiklos būklę.

Surengti 4 Klaipėdos miesto ekstremalių situacijų komisijos posėdžiai.

Pravestos savivaldybės lygio civilinės saugos kompleksinės pratybos, kurių metu buvo patikrintas Klaipėdos miesto ekstremaliųjų situacijų operacijos centro narių sugebėjimas atlikti savo funkcijas. Pratybos įvertintos gerai.

Patikrintas savivaldybės minimalus kolektyvinės apsaugos patalpų poreikis. Jis sudaro 78,6 tūkst. m2 patalpų apsaugos statiniuose, kuriuos ekstremalių situacijų ar karo metu galima pritaikyti kolektyvinei apsaugai.

Suderintos kelio ženklų ir informacinių skydų, draudžiančių įvažiuoti į užliejamas teritorijas, išdėstymo schemos.

Atlikti planiniai savivaldybės gyventojų perspėjimo ir informavimo sistemos periodiniai techninės priežiūros darbų patikrinimai (12) bei 2 šios sistemos patikrinimai įjungiant garsines elektros sirenas.

Vykdytas Klaipėdos miesto savivaldybės gyventojų švietimas civilinės saugos klausimais:

- kovo 1 d. Tarptautinės civilinės saugos dienos proga buvo suorganizuota šventinė akcija bei bendrojo ugdymo mokyklų 1–8 klasių mokinių piešinių konkursas tema „Aukime saugūs – 2013“;

- liepos 28 d. miesto gyventojams buvo suorganizuoti 2 renginiai: akcija, kurios metu visuomenei buvo pristatyta nauja gyventojų perspėjimo ir informavimo sistema naudojant judriojo telefono ryšį, ir viktorina „Ar žinome, kaip būti saugiems“;

- parengta ir išplatinta atmintinė „Saugaus elgesio vandenyje ir ant ledo taisyklės“ – 200 vnt. Pagamintas ir išplatintas lankstukas „Ledas – kaip minų laukas, visuomet pavojingas!“ – 900 vnt.;

- parengta ir paskelbta savivaldybės interneto svetainėje, miesto dienraščiuose bei per radijo stotį „Laluna“ informacija apie Klaipėdos mieste kilusius gaisrus, apie gyventojų perspėjimo ir informavimo, naudojant viešųjų judriojo telefono ryšio paslaugų teikėjų tinklų infrastruktūrą, sistemos sukūrimą, informacija ir priminimai, kaip elgtis esant pavojingiems meteorologiniams reiškiniams (esant stipriam vėjui, kai lauke slidu ir kt.).

\_\_\_\_\_\_\_\_\_\_\_\_\_\_\_\_\_\_

Klaipėdos miesto savivaldybės administracijos ataskaitos 1 priedas

**1 lentelė. ES lėšomis finansuojami investicijų projektai, kurie buvo administruojami 2013 metais**

| **Sritis** | **Projekto pavadinimas** | **Projekto finansavimas** | **2013 m. atlikti darbai** |
| --- | --- | --- | --- |
| Susisiekimas | J. Janonio gatvės dangų ir šaligatvių restauravimas | **Bendra projekto vertė –** 4 228,5 tūkst. Lt | **2013 m. projekto įgyvendinimas tęsiamas.** Iki gruodžio mėn. pabaigos atlikta 100 proc. darbų. Rengiamasi objektą perduoti valstybinei statybos komisijai  |
| Susisiekimas | Joniškės gatvės rekonstrukcija (I etapas) | **Bendra projekto vertė –**9 619,0 tūkst. Lt | **2013 m. projekto įgyvendinimas tęsiamas.** Joniškės g. išorės lietaus nuotekų tinklų įvykdymas nuo darbų pradžios – 100 proc., kiti darbai – 99 proc., elektros darbai – 100 proc.; lauko telekomunikacijų – 99,6 proc. Darbo projekto parengimas – 99,8 proc. 2013 m. gruodžio mėn. pasirašyta sutartis dėl papildomų darbų  |
| Susisiekimas | Baltijos prospekto ir Minijos gatvės sankryžos rekonstrukcija. I statybos etapas | **Bendra projekto vertė –**19 851,901 tūkst. Lt  | **2013 m. projekto įgyvendinimas tęsiamas.** Pateikta paraiška ir pasirašyta finansavimo ir administravimo sutartis (gruodžio mėn.). Pasirašyta rangos sutartis |
| Susisiekimas | Klaipėdos LEZ susisiekimo infrastruktūros įrengimas  | **Bendra projekto vertė –** 15 157,1 tūkst. Lt | **2013 m. projekto įgyvendinimas tęsiamas.** 2013 m. projektas papildytas nauja veikla – Statybininkų prospekto tęsinio tiesimas nuo Šilutės pl. per LEZ teritoriją iki 141 kelio (Klaipėdos LEZ Lypkių g. tiesimas, I etapas) 2013 m. pradėti statybos darbai. Planuojama nutiesti 0,571 km gatvės su inžineriniais tinklais |
| Susisiekimas | Pietinės jungties tarp Klaipėdos valstybinio jūrų uosto ir IXB transporto koridoriaus techninės dokumentacijos parengimas | **Bendra projekto vertė –** 3 736,6 tūkst. Lt | **2013 m. projekto įgyvendinimas tęsiamas.** Atsiradus būtinybei koreguoti parengtą techninę dokumentaciją, pasirašytos paramos sutartys su AB „Klaipėdos nafta“, pagal kurias skirtas 350 tūkst. Lt finansavimas. Pasirašyta sutartis dėl projekto detaliojo plano patikslinimo, taip pat sutartis dėl techninio projekto patikslinimo**.** Baigtos SPAV viešo svarstymo su visuomene procedūros |
| Miesto infrastruktūra | Mano socialinė atsakomybėLLIV-322 | **Bendra projekto vertė –** 617,64 tūkst. Lt  | Projekto tikslas – žmonių su negalia socialinė integracija Latvijoje ir Lietuvoje, įgyvendinant universalaus planavimo (UP) principus ir kuriant naujas socialines paslaugas – viešųjų tualetų įrengimas neįgaliesiems miesto pajūrio zonoje.**2013 m. projekto įgyvendinimas tęsiamas.** Pasirašyta sutartis su rangovu dėl konteinerinių tualetų pirkimo |
| Miesto infrastruktūra | Apleisto pastato – kiaulidės Kretingos g. 86, Klaipėda nugriovimas | **Bendra projekto vertė –** 48,0 tūkst. Lt | **2013 m. projektas įgyvendintas.** Projekto metu nugriautas apleistas, nenaudojamas, žmonių saugumui pavojingas, kraštovaizdį darkantis pastatas – kiaulidė |
| Švietimas | Klaipėdos Sendvario pagrindinės mokyklos Klaipėdoje, Tilžės g. 39, pastato modernizavimas (atnaujinimas) | **Bendra projekto vertė –**3 343,8 tūkst. Lt  | Projekto tikslas – sumažinti šilumos energijos suvartojimą mokykloje. Projekto vykdymo metu renovuotos pastato išorinės atitvaros ir vidaus energetinės sistemos. Projekto rodiklis – energijos taupymo požiūriu atnaujintas viešosios paskirties pastatas, projekto rezultato rodiklis – sutaupytos energijos kiekis – 0,30 GWh/m.2013 m. darbai baigti, pateiktas galutinis mokėjimo prašymas bei galutinė projekto įgyvendinimo ataskaita agentūrai  |
| Švietimas | Klaipėdos Vitės pagrindinės mokyklos Švyturio g. 2 pastato modernizavimas (atnaujinimas) | **Bendra projekto vertė –**2 334,6 tūkst. Lt  | Projekto tikslas – sumažinti šiluminės energijos suvartojimą mokykloje. Projekto vykdymo metu renovuotos pastato išorinės atitvaros ir vidaus energetinės sistemos. Projekto produkto rodiklis – energijos taupymo požiūriu atnaujintas viešosios paskirties pastatas, projekto rezultato rodiklis – sutaupytos energijos kiekis – 0,28 GWh/m.2013 m. darbai baigti,pateiktas galutinis mokėjimo prašymas bei galutinė projekto įgyvendinimo ataskaita agentūrai |
| Švietimas | Klaipėdos „Varpo“ gimnazijos pastato šiluminė renovacija | **Bendra projekto vertė –** 4 271,3 tūkst. Lt  | Projekto tikslas – sumažinti šilumos energijos suvartojimą mokykloje.Projekto vykdymo metu pakeistos lauko durys ir langai, rekonstruotas fasadas, apšiltintos išorinės atitvaros, rekonstruotos pastato šildymo bei apšvietimo sistemos.2013 m. darbai baigti**.** Pateiktas galutinis mokėjimo prašymas ir galutinė projekto įgyvendinimo ataskaita agentūrai |
| Švietimas | Klaipėdos Vydūno vidurinės mokyklos ir Klaipėdos Salio Šemerio suaugusiųjų gimnazijos pastato Klaipėdoje, Sulupės g. 26, rekonstravimas | **Bendra projekto vertė –** 1 295,5 tūkst. Lt | Projekto tikslas – siekti sumažinti pastato energijos sąnaudas. Įgyvendinant projektą planuojama apšiltinti stogą su lietaus nuotekų nuvedimu, įrengti naują dangą, apšiltinti sienas ir cokolį, modernizuoti šilumos punktą. Įdiegus planuojamas priemones, kasmet planuojama sutaupyti 0,27 MWh šilumos energijos, perskaičiuotos norminiam šildymo sezonui.2013 m. pateikta paraiška ir gruodžio mėn. pasirašyta projekto finansavimo ir administravimo sutartis  |
| Švietimas | Klaipėdos „Smeltės“ progimnazijos pastato Klaipėdoje, Reikjaviko g. 17, rekonstravimas | **Bendra projekto vertė –** 1 335,0 tūkst. Lt | Projekto tikslas – siekti sumažinti pastato energijos sąnaudas. Įgyvendinant projektą vykdomi šie darbai: stogo šiltinimas, naujos dangos įrengimas, sienų ir cokolio apšiltinimas, šilumos punkto modernizavimas. Įdiegus numatytas priemones, kasmet planuojama sutaupyti 257,61 MWh šilumos energijos, perskaičiuotos norminiam šildymo sezonui, arba 29,22 proc. šilumos energijos, naudojamos pastato patalpoms šildyti. 2013 m. pateikta paraiška ir liepos mėn. pasirašyta projekto finansavimo ir administravimo sutartis  |
| Švietimas | Klaipėdos Adomo Brako dailės mokyklos pastato kapitalinis remontas (šiluminė renovacija)  | **Bendra projekto vertė –** 5 551,6 tūkst. Lt  | Projekto tikslas – sumažinti šilumos energijos suvartojimą mokykloje.Projekto metu numatoma apšiltinti ir rekonstruoti, stogą, atlikti mokyklos fasado kapitalinį remontą, apšiltinant išorines atitvaras, pakeisti langus, stoglangius, duris, atlikti naujojo pastato grindų šiltinimą, šildymo, karšto vandens tiekimo bei vidaus elektros ir apšvietimo sistemų rekonstravimą. 2013 m. atlikta 69 % energiją taupančių darbų |
| Švietimas | Klaipėdos lopšelio-darželio „Obelėlė“ Valstiečių g. 10 pastato renovacija | **Bendra projekto vertė –**2 278,7 tūkst. Lt | 2013 m. projektas įgyvendintas. Atlikta pastato šiluminė renovacija: apšiltintas stogas ir įrengta nauja danga, apšiltintas fasadas, rekonstruota šildymo sistema, pakeisti vidaus elektros tinklai, pakeistas šilumos punktas |
| Švietimas | Klaipėdos „Santarvės“ pagrindinės mokyklos pastato rekonstrukcijos projektas  | **Bendra projekto vertė –**3 825,1 tūkst. Lt | 2013 m. projektas įgyvendintas. Atlikta stogo rekonstrukcija, apšiltintos išorinės sienos, pakeista elektros instaliacija, rekonstruota šildymo sistema, pakeistas šilumos punktas, įrengta rekuperacinė vėdinimo sistema, rekonstruota karšto ir šalto vandentiekio sistema. Po inžinerinių sistemų rekonstrukcijos atlikti ir vidaus patalpų apdailos darbai: atliktas sporto salės ir kai kurių kabinetų remontas |
| Švietimas | Klaipėdos „Vėtrungės“ gimnazijos pastato rekonstrukcijos projektas | **Bendra projekto vertė –**3 881,1 tūkst. Lt | 2013 m. projektas įgyvendintas. Atlikta stogo rekonstrukcija, apšiltintos išorinės sienos, pakeista elektros instaliacija, rekonstruota šildymo sistema, pakeistas šilumos punktas, įrengta rekuperacinė vėdinimo sistema, rekonstruota karšto ir šalto vandentiekio sistema. Po inžinerinių sistemų rekonstrukcijos atlikti ir vidaus patalpų apdailos darbai: atliktas sporto salės ir kai kurių kabinetų remontas |
| Švietimas | Klaipėdos Liudviko Stulpino pagrindinės mokyklos pastato Klaipėdoje, Bandužių g. 4, energetinių charakteristikų gerinimas (pastato šiluminė renovacija) | **Bendra projekto vertė –** 3 379,7 tūkst. Lt | 2013 m. projektas įgyvendintas.Projekto metu pakeista langų (350 vnt.), lauko durų (20 vnt.), apšiltintas fasadas ir perdangos, stogas, rekonstruota šildymo ir apšvietimo sistemos. Įrengta priešgaisrinė signalizacija, ventiliacijos sistema mokyklos valgykloje |
| Socialinė rūpyba | Socialinių paslaugų moterims, patyrusioms smurtą šeimoje ar nukentėjusioms nuo prekybos žmonėmis, plėtra, steigiant moterų krizių centrą | **Bendra projekto vertė –**3 151,9 tūkst. Lt | 2013 m. projektas įgyvendintas. 2013 m. buvo vykdomi baigiamieji darbai: vidaus buitinių nuotekų, apsauginės signalizacijos, gaisrinės signalizacijos, telekomunikacijų tinklų įrengimo darbai, aplinkos tvarkymo ir apšvietimo darbai, nupirkti baldai, kompiuterinė, biuro ir buitinė technika |
| Socialinė rūpyba | Senyvo amžiaus asmenų dienos socialinės globos centras (Kretingos g. 44, Klaipėda) | **Bendra projekto vertė –**2 467,2 tūkst. Lt | Projekto tikslas – pritaikius I ir II aukšto patalpas, adresu Kretingos g. 44, Klaipėda, įsteigti dienos socialinės globos centrą 40 senyvo amžiaus asmenų (nuo pensinio amžiaus, t. y. asmenys daugiau kaip 75 metų su dideliais ir vidutiniais specialiaisiais poreikiais iš jų 50 proc. judantys su įvairia kompensacine technika, t. y. vežimėliu, vaikštynėmis ir pan.). 2013 m. atliktosviešųjų pirkimų procedūros rangovui ir techninei priežiūrai parinkti. 2013 m. balandžio 29 d. gautas statybos leidimas. Vykdomi rangos darbai, baigti sklypo tvarkymo darbai. 2013 gruodžio mėn. pradėti kapitalinio remonto darbai |
| Socialinė rūpyba | Suaugusiųjų asmenų su psichine negalia dienos socialinės globos centras (Kretingos g. 44, Klaipėda) | **Bendra projekto vertė –**1 953,2 tūkst. Lt |
| Socialinė rūpyba | Suaugusiųjų asmenų su protine negalia dienos socialinė globos centras  | **Bendra projekto vertė –**2 029,4 tūkst. Lt | Projekto tikslas – rekonstravus pastato Panevėžio g. 2, Klaipėda, III a. patalpas, įsteigti dienos socialinės globos centrą 40 suaugusių asmenų, turinčių protinę negalią. **2013 m. atliktos** viešųjų pirkimų procedūros rangovui ir techninei priežiūrai nupirkti. 2013 m. atlikta 16 proc. darbų, sutvarkyta sklypo aplinka. Nupirkta kompiuterinė ir programinė įranga, baldai, viešinimo paslaugos. Gruodžio mėn. prasidėjo vidaus patalpų kapitalinio remonto darbai  |
| Turizmas | Esamų Klaipėdos pilies princo Frydricho ir princo Karlo bastionų rekonstrukcija, išvystant Mažosios Lietuvos muziejų | **Bendra projekto vertė –**3 850,0 tūkst. Lt | Projekto tikslas – išplėtoti Mažosios Lietuvos istorijos muziejų princo Frydricho ir princo Karlo bastionuose, pritaikant plačios paskirties visuomeniniam naudojimui.Iki 2013 m. gruodžio pabaigos atlikta 80 proc. tvarkybos darbų  |
| Turizmas | Visuomeninių renginių infrastruktūros buvusioje pilies teritorijoje suformavimas: Klaipėdos pilies ir bastionų komplekso rytinės kurtinos atkūrimas ir Antrojo pasaulinio karo laikų dažų (kuro) sandėlio pritaikymas turizmo reikmėms | **Bendra projekto vertė –**14 312,8 tūkst. Lt | Projekto tikslas – atkurti Klaipėdos pilies ir bastionų komplekso rytinę kurtiną, restauruoti Antrojo pasaulinio karo laikų dažų sandėlį, kompleksiškai pritaikyti jį visuomeninių renginių ir turizmo reikmėms.2013 m. rugsėjo 13 d. pasirašyta projekto finansavimo ir administravimo sutartis. Vyksta viešųjų pirkimų procedūros |
| Turizmas | Apgyvendinimo paslaugų plėtraKlaipėdoje, įrengiant kempingą pajūryje, II etapas. Stacionarių namelių poilsiui Girulių kempinge įrengimas | **Bendra projekto vertė –**606,1 tūkst. Lt | Projekto tikslas **–** viešosios turizmo infrastruktūros plėtra, sukuriant palankesnes sąlygas aktyvesniam poilsiui ir skatinant atvykstamąjį turizmą. Numatytam tikslui pasiekti Girulių kempinge bus pastatyta 12 stacionarių poilsio namelių. 2013 m. pastatyti 8 poilsio nameliai (su vidaus įranga) ir 2 nameliai be vidaus įrangos |
| Kultūra ir verslas | Projekto „Kultūros fabrikas“ (buvusio tabako fabriko pritaikymas kultūros ir verslo reikmėms bei viešajam sektoriui) įgyvendinimas | **Bendra projekto vertė –**13 945,6 tūkst. Lt | Projekto tikslas – skatinant verslumą ir konkurencingumą kultūrinių ir kūrybinių industrijų srityse, nebenaudojamame pramoninio paveldo pastate pritaikyti objektą kūrybinių industrijų veiklai, įkuriant jame daugiafunkcės paskirties kūrybinį inkubatorių Kultūros fabriką. Inkubatoriaus reikmėms numatoma pritaikyti 3934,83 kv. m (bendras plotas).Iki 2013 m. gruodžio 31 d. atlikta apie 55 proc. statybos darbų |
| Aplinkosauga | Kuršių marių akvatorijos prie Ledų rago (laivų kapinių) išvalymas | **Bendra projekto vertė –**6 423,7 tūkst. Lt | Projekto tikslas – išvalyti Kuršių marių laivų kapinyno įlankos akvatoriją nuo aplinkai pavojingų teršalų. 2013 m.atlikti išvalymo darbai: pasitelkus narus hidromonitoriumi atplauta 7084,07 m3 grunto, iškasta grunto žemsiurbe ir transportuota į sąvartą jūroje 30 km atstumu – 12160 m3; 21266,84 t laivų liekanų išvežtos į utilizacijos vietą. Bendras paslaugų įvykdymas – 68,19 % |
| Aplinkosauga | Dviračių-pėsčiųjų tako dalies nuo Biržos tilto iki Klaipėdos g. tilto įrengimas Danės upės slėnio teritorijoje | **Bendra projekto vertė –**8 640,2 tūkst. Lt | Projekto tikslas – sumažinti oro taršą, kurios vienas pagrindinių šaltinių – viešojo transporto priemonių išmetami teršalai, kartu gerinti Klaipėdos miesto ekologinę būklę, plėtoti bevariklio transporto infrastruktūrą.Projekto įgyvendinimo metu numatoma įrengti dviračių ir pėsčiųjų tako dalis nuo Biržos tilto iki Klaipėdos g. tilto – 7,237 km., įrengti tako apšvietimą.Iki 2013 metų pabaigos atlikta apie 50 proc. sutartyje numatytų darbų. Įrengta daugiau kaip 4 km dviračių ir pėsčiųjų tako |
| Aplinkosauga | Klaipėdos miesto autobusų parko atnaujinimas | **Bendra projekto vertė** –10 396,3 tūkst. Lt | **2013 m. projektas įgyvendintas.** Įsigyta 12 vnt. ekologiškų autobusų |
| Aplinkosauga | Baltijos jūros vandens kokybės gerinimas, vystant vandens nuotekų tinklus | **Bendra projekto vertė –**13 811,0 tūkst. Lt. Klaipėdos savivaldybei tenkanti projekto vertė – 5 014,0 tūkst. Lt | Projekto tikslas – prisidėti mažinant teršalų kiekį iš lietaus ir paviršinio vandens, nutekančio į Baltijos jūrą iš pietrytinės Baltijos jūros regiono dalies.Projekto veiklos: dalyje Klaipėdos teritorijų (8 probleminės vietos) bus atlikta lietaus nuotekų tinklų rekonstrukcija, abiejų partnerių pusėse (Klaipėdoje ir Kaliningrade) vyks seminarai, pažintiniai vizitai, ekologinės stovyklos, ekologinis forumas.2013 m. kovo mėn. įvyko pirmas darbinis susitikimas Klaipėdoje, birželio mėn. Klaipėdoje įvyko dviejų dienų pažintinis vizitas savivaldybių specialistams, rugpjūčio mėn. Klaipėdoje įvyko dviejų dienų jaunimo pažintinis vizitas. 2013 m. rugpjūčio mėn. įvyko penkių dienų ekologinė stovykla Kaliningrado srities Primorjės gyvenvietėje.2013 m. buvo vykdomos viešųjų pirkimų procedūros rangovui, techninei priežiūrai, projekto vykdymo priežiūrai parinkti |
| Aplinkosauga | Aplinkosaugos gerinimas Lietuvos ir Rusijos Federacijos pasienyje | **Bendra projekto vertė –** 14  910,3 tūkst. Lt,Klaipėdos savivaldybei tenkanti projekto vertė – 5 944,4 tūkst. Lt | Bendras projekto tikslas – bendrų Lietuvos ir Rusijos pasienio regiono aplinkosaugos problemų sprendimas.Specifiniai tikslai: – pagerinti ekologinę situaciją Nemuno upės baseine;– įdiegti filtrato valymo sistemą Dumpių sąvartyne;– įdiegti filtrato valymo sistemą Nemano (Kaliningradas) sąvartyne;– rekultivuoti ir uždaryti Nemano sąvartyną.2013 m. vasario mėn. įvyko įvadinis projekto susitikimas su projekto partneriais. Parengti pagrindinių projekto veiklų pirkimų dokumentai. Parinktas rangovas brėžinių ir inžinerinių schemų parengimui. Atlikta valymo įrengimų alternatyvų analizė |
| Sportas | Klaipėdos miesto baseinas (50 m) su sveikatingumo centru | **Planuojama bendra projekto vertė –** 39 500,0 tūkst. Lt | Projekto tikslas – įrengti baseino kompleksą su 50 m ilgio ir 25 m pločio baseinu, sporto sale ir kitomis patalpomis bei užtikrinti palankias sąlygas investicijoms į regionų ekonomiką, plėtojant sporto ir turizmo infrastruktūrą.2013 m. kovo mėnesį pasirašyta paslaugų sutartis dėl konstrukcinės-technologinės dalies aprašymo parengimo su Austrijos įmone *Pool-Company s.r.o*. Parengti viešųjų pirkimų dokumentai. Pradėtas vykdyti Klaipėdos baseino (50 m) su sveikatingumo centru projektavimo paslaugų ir vykdymo priežiūros paslaugų pirkimo atviras konkursas |
| Sportas | Stadiono perspektyvų regione studijos parengimas | **Bendra projekto vertė –**58,5 tūkst. Lt | Projekto tikslas – parengti stadiono perspektyvų regione studiją, kurioje būtų išanalizuotas statymo poreikis, nustatyta tinkama vieta, dydis, reikalingos investicijos, atsakytų, kokio dydžio, kokioje vietoje regiono stadionas turėtų būti pastatytas, koks valdymo modelis tinkamiausias. 2013 m. parengta Stadiono perspektyvų regione galimybių studija. 2013 m. liepos mėn. pasirašytas finansavimo ir administravimo sutarties papildomas susitarimas dėl naujos projekto veiklos – „Sporto akademijos, kaip pamainos rengimo bazės, galimybių studijos ir investicinio projekto parengimo“. Pradėtos antrosios studijos viešojo pirkimo procedūros |
| Valdymas | Projekto „Civilinės metrikacijos paslaugų gerinimas Lietuvos ir Rusijos Federacijos pasienio savivaldos institucijų gyventojams“ įgyvendinimas | **Bendra projekto vertė –**236,4 tūkst. Lt | Projekto tikslas **–** Civilinės metrikacijos paslaugų ir civilinės būklės administravimo gerinimas pasienio teritorijose.2013 m. atlikti Civilinės metrikacijos skyriaus vidaus patalpų remonto darbai |

**2 lentelė. Projektai, dėl kurių finansavimo pateiktos paraiškos Valstybės investicijų programai**

| **Eil. Nr.** | **Projekto pavadinimas** | **Prašytas finansavimas 2013 m. tūkst. Lt** | **Skirtas finansavimas 2014 m., tūkst. Lt** |
| --- | --- | --- | --- |
| 1. | Klaipėdos miesto baseino (50 m) su sveikatingumo centru techninio projekto parengimas ir statyba | 1 680,0 | 1 580,0 |
| 2. | Klaipėdos centrinio stadiono Sportininkų g. 46 rekonstrukcija | 50,0 |  |
| 3. | VšĮ Klaipėdos universitetinės ligoninės centrinio korpuso operacinės rekonstrukcija | 8 364,0 | 1000,0 |
| 4. | Klaipėdos universitetinės ligoninės klinikinės diagnostinės laboratorijos modernizavimas ir patalpų rekonstrukcija  | 2 400,0 |  |
| 5. | Klaipėdos universitetinės ligoninės dezinfekcijos sterilizacijos proceso modernizavimas  | 5 600,0 |  |
| 6. | Transportavimo liftais saugumo užtikrinimas Klaipėdos universitetinėje ligoninėje | 2 118,0 |  |
| 7. | Klaipėdos Vytauto Didžiojo gimnazijos pastato S. Daukanto g. 31 rekonstravimas | 3 466,0 |  |
|  | **Iš viso:** | **23 678** | **2 580,0** |

**3 lentelė. 2013 m. pateiktos paraiškos fondų / programų finansavimui gauti**

| **Eil. Nr.** | **Projekto, kuriam finansuoti pateikta paraiška, pavadinimas** | **Programa / fondas** | **Gautas / negautas****finansavimas** |
| --- | --- | --- | --- |
| 1. | Energetikos efektyvumo didinimas Klaipėdos vaikų globos namuose „Danė“VP3-3.4-ŪM-04-R-31-055 | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-R „Viešosios paskirties pastatų renovavimas regioniniu lygiu“ | Vyksta paraiškos vertinimas |
| 2. | Danės upės krantinės pritaikymas centrinėje Klaipėdos miesto dalyje EŽF-KL-13-03-003 | Žuvininkystės regiono plėtros strategijos iki 2013 metų I prioriteto „Tvari aplinka – patrauklios ir patogios gyvenimui, verslui ir rekreacijai žuvininkystės regiono aplinkos kūrimas“ 1 priemonė „Žuvininkystės regiono aplinkos saugojimas, atnaujinimas ir plėtra“  | Finansavimas gautas. 2013 m. spalio 8 d. pasirašyta vietos projekto sutartis  |
| 3. | Danės upės ir pakarančių valymas | Žuvininkystės regiono plėtros strategijos iki 2013 metų I prioriteto „Tvari aplinka – patrauklios ir patogios gyvenimui, verslui ir rekreacijai žuvininkystės regiono aplinkos kūrimas“ 1 priemonė „Žuvininkystės regiono aplinkos saugojimas, atnaujinimas ir plėtra“ | Finansavimas gautas. 2013 m. kovo 1 d. pasirašyta finansavimo ir administravimo sutartis  |
| 4. | Administracinio pastato, esančio Liepų g. 7, Klaipėdoje, atnaujinimas (modernizavimas), sumažinant energijos suvartojimo sąnaudas | Klimato kaitos specialioji programa (Lietuvos aplinkos apsaugos investicijų fondui) | Vyksta paraiškos vertinimas |
| 5. | Prašymas skirti papildomą finansavimą įgyvendinamam projektui „Klaipėdos LEZ susisiekimo sistemos infrastruktūros įrengimas“ (papildoma veikla – Lypkių gatvės tiesimas) | Ekonomikos augimo veiksmų programos II prioriteto „Verslo produktyvumo didinimas ir aplinkos verslui gerinimas“ priemonė VP2-4.4-ŪM-01-V „Invest LT“ | Finansavimas gautas. 2014 m. sausio 8 d. pasirašytas papildomas susitarimas prie projekto finansavimo ir administravimo sutarties. |
| 6. | Baltijos prospekto ir Minijos gatvės sankryžos rekonstrukcija. I statybos etapasVP2-5.2-SM-01-V-01-015 | Ekonomikos augimoveiksmų programos prioriteto „Transeuropinių transporto tinklų plėtra“ įgyvendinimo priemonė „Krovinių ir keleivių aptarnavimo infrastruktūros plėtra Klaipėdos valstybiniame jūrų uoste“ | Finansavimas gautas.2013 m. gruodžio 18 d. pasirašyta finansavimo ir administravimo sutartis |
| 7.  | Daržų gatvės nuo Aukštosios iki Tiltų gatvės rekonstrukcija (restauravimas)  | Ekonomikos augimoveiksmų programos 4 prioriteto „Esminė ekonominė infrastruktūra“ priemonė VP2-4.4-SM-02-R „Savivaldos transporto infrastruktūros modernizavimas ir plėtra“ | Paraiška atmesta |
| 8. | Klaipėdos Vydūno vidurinės mokyklos ir Klaipėdos Salio Šemerio suaugusiųjų gimnazijos pastato Klaipėdoje, Sulupės g. 26, rekonstravimas | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-V „Viešosios paskirties pastatų renovavimas nacionaliniu lygiu“ | Finansavimas gautas. 2013 m. gruodžio d. pasirašyta finansavimo ir administravimo sutartis  |
| 9.  | Klaipėdos „Smeltės“ progimnazijos pastato Klaipėdoje, Reikjaviko g. 17, rekonstravimas | Sanglaudos skatinimo veiksmų programos III prioriteto „Aplinka ir darnus vystymasis“ priemonė VP3-3.4-ŪM-04-V „Viešosios paskirties pastatų renovavimas nacionaliniu lygiu“ | Finansavimas gautas. 2013 m. liepos 23 d. pasirašyta finansavimo ir administravimo sutartis |
| 10. | Interaktyvių elektroninių paslaugų plėtra ir prieinamumas | Latvijos ir Lietuvos bendradarbiavimo per sieną programa 2007–2013 m. | Finansavimas gautas  |
| 11. | Buvusio Rumpiškės dvaro tvarkybos darbai bei pritaikymas visuomenės reikmėms  | Lietuvos Respublikos ir 2009–2014 m. Europos ekonominės erdvės finansinio mechanizmo paramai gauti programa „Kultūros ir gamtos paveldo išsaugojimas ir atgaivinimas“ | Vyksta paraiškos vertinimas |
| 12.  | Danės žvejybos uosto infrastruktūros plėtra Klaipėdos mieste (pareiškėjas – AB „Klaipėdos laivų remontas“)  | Lietuvos žuvininkystės sektoriaus 2007–2013 m veiksmų programos 3 prioritetinės krypties „Bendro intereso priemonės“ priemonė „Žvejybos uostai, prieplaukos, iškrovimo vietos“  | Paraiška atmesta |
| 13.  | Paraiška projektui „Aplinkos pritaikymo ir aplinkosaugos priemonių įgyvendinimas Baltijos jūros paplūdimių zonoje“  | Aplinkos apsaugos rėmimo programa | Finansavimas neskirtas |
| 14.  | Prašymas skirti papildomą finansavimą įgyvendinamam projektui „Esamų Klaipėdos pilies princo Frydricho ir princo Karlo bastionų rekonstrukcija, išvystant Mažosios Lietuvos istorijos muziejų“ (papildomos veiklos – šiaurinės kurtinos atkūrimas, apdaila, vidaus įrengimas ir inžinerinių tinklų įrengimas; princo Karlo ir princo Fridricho bastionų restauravimas ir teritorijos tvarkymas)  | Sanglaudos skatinimo veiksmų programos 1 prioriteto „Vietinė ir urbanistinė plėtra, kultūros paveldo ir gamtos išsaugojimas bei pritaikymas turizmo plėtrai“ įgyvendinimo priemonė VP3-1.3-ŪM-02-V „Viešųjų nekilnojamųjų kultūros paveldo objektų kompleksiškas pritaikymas turizmo reikmėms“ | Finansavimas neskirtas |
| 15. | Klaipėdos regiono savivaldybių darbuotojų, atsakingų už projektų, finansuotinų iš įvairių finansinių šaltinių, planavimą, valdymą ir įgyvendinimą, mokymai.Pagrindinis partneris – Kretingos rajono savivaldybė. | 2007–2013 m. Žmogiškųjų išteklių plėtros veiksmų programos 4 prioriteto „Administracinių gebėjimų stiprinimas ir viešojo administravimo efektyvumo didinimas“ įgyvendinimo priemonė VP-4.1.-VRM-04-R „Savivaldybių institucijų ir įstaigų dirbančiųjų kvalifikacijos tobulinimas“ | Finansavimas gautas2013 m. rugsėjo mėn. pasirašyta finansavimo ir administravimo sutartis  |
| 16.  | Paraiška projektui „Stadiono perspektyvų studijos regione parengimas“ dėl naujos projekto veiklos – „Sporto akademijos, kaip pamainos rengimo bazės, galimybių studijos ir investicinio projekto parengimo“ | Žmogiškųjų išteklių plėtros veiksmų programos prioriteto „Administracinių gebėjimų stiprinimas ir viešojo administravimo efektyvumo didinimas“ priemonė VP1-4.2-VRM-02-R „Regioninės plėtros tobulinimas, regionų plėtros planai ir savivaldybių (ilgalaikiai/trumpalaikiai) strateginiai plėtros planai“ | 2013 m. liepos 25 d. pasirašytas finansavimo ir administravimo sutarties papildomas susitarimas |

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. Klaipėdos miesto savivaldybės tarybos 2013 m. liepos 25 d. sprendimas Nr. T2-189 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“ [↑](#footnote-ref-1)
2. Klaipėdos miesto savivaldybės tarybos 2013 m. liepos 25 d. sprendimas T2-188 ,,Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo“ [↑](#footnote-ref-2)
3. Klaipėdos miesto savivaldybės tarybos 2013 m. balandžio 26 d. sprendimas Nr. T2-79 „Dėl Klaipėdos miesto savivaldybės 2013–2020 metų strateginio plėtros plano patvirtinimo“ [↑](#footnote-ref-3)
4. Į šį skaičių neįeina keleivius aptarnaujančios kruizinių laivų įgulos nariai [↑](#footnote-ref-4)